ओजोन परत - विकिपीडिया\nपृथ्वी के वायुमंडल में स्ट्रेटोस्फियर के अइसन इलाका जहाँ ओजोन गैस बेसी कंसंट्रेशन में मिले ले आ\nओजोन परत (अंगरेजी: Ozone layer; ओज़ोन लेयर), जेकरा के ओजोन शील्ड (अंगरेजी: Ozone shield; अरथ: ओजोन के बनल सुरक्षा ढाल) भी कहल जाला, पृथ्वी के वायुमंडल में एगो अइसन परत (लेयर) हवे जहाँ ओजोन गैस (O3) के घऽन मौजूदगी बाटे आ ई परत सुरुज से आवे वाला ज्यादातर अल्ट्रावायलेट किरन सभ के सोख ले ले। ओजोन गैस ऑक्सीजने के एगो रूप हवे जेह में ऑक्सीजन के तीन गो मॉलिक्यूल होखे लें, खुद ई गैस तीखा गंध वाली आ बिसैला होखे ले बाकी धियान देवे वाली बात ई बा कि सुरुज से आवे वाला अल्ट्रावायलेट रेडिएशन पृथ्वी पर के जिया-जंतु खाती नोकसानदेह होला जेकरा के ई ओजोन परत सोख के पृथ्वी पर जीवन के बचाव करे ले।\nओजोन–ऑक्सीजन चक्र जेह में ई बतावल बा कि कइसे ओजोन से ऑक्सीजन आ ऑक्सीजन से ओजोन बने ला।\nदक्खिनी गोलार्ध में 1957-2001 के बीच ओजोन छेद के स्थिती देखावत एनीमेशन\nओजोन परत के नाँव से कभीकभार लोगन के ई भरम हो जाला कि एह परत में खाली ओजोने गैस बाटे, चाहे एह लेयर में ओजोन गैस के मात्रा बाकी सभ गैसन से बेसी बाटे; हालाँकि, अइसन ना बा। एह परत में बस बाकी के वायुमंडल से तुलना कइल जाव तब ओजोन गैस अधिका पावल जाले, जबकि बाकी गैस सभ के तुलना में ई एहिजो बहुत कम्मे मिले ले। एह परत में ओजोन के मात्रा लगभग 10 पार्ट पर मिलियन (दस लाख कन में से दस गो) होले जबकि पूरा वायुमंडल में देखल जाय तब ओजोन के घनापन बस 0.3 पीपीएम (पार्ट पर मिलियन) बाटे। ए से अंजाद लगावल जा सके ला कि एह परत के नाँव बाकी वायुमंडल के तुलना में इहाँ बेसी ओजोन के पावल जाए के कारण रखल गइल हवे, ना कि इहाँ औरियो गैसन के तुलना में बेसी ओजोन मिले ला।\nओजोन गैस के ई, अउरी बाकी वायुमंडल के तुलना में, बेसी जमाव वायुमंडल के स्ट्रेटोस्फियर के निचला हिस्सा में सभसे बेसी मिले ला। एक ऊँचाई पृथ्वी के सतह से लगभग 15 से 35 किलोमीटर (9 से 22 मील) के बीचा में बतावल जाले; हालाँकि, ई सीजन आ जगहा (भूगोल) के हिसाब से बदले ले आ पूरा पृथ्वी पर आ साल के हर सीजन में एक्के नियर ना मिले ले।\nओजोन परत के खोज 1813 में फ्रांसीसी भौतिक बिग्यानी चार्ल्स फैब्रे आ हेनरी बुईस्सन द्वारा भइल, जब ऊ लोग ई देखल की पृथ्वी पर आवे वाला अल्ट्रावायलेट रेडियेशन के कौनों चीज सोख ले रहल बा। एह परत के अउरी लच्छन सभ के खोज ब्रिटिश मौसमबिग्यानी जी. एम. बी. डाॅब्सन द्वारा कइल गइल जे एगो सिंपल किसिम के स्पेक्ट्रोमीटर बनवलें जवना से कौनों जगह के ऊपर के वायुमंडल में केतना ओजोन बा ई नापल जा सके। एही के चलते, उनुके सम्मान में आ ओजोन के घनापन बतावे वाला इकाई के डाॅब्सन इकाई (डाॅब्सन यूनिट) कहल जाला।\nओजोन परत लगभग सुरुज के अल्ट्रावायलेट रेडिएशन (लगभग 200 nm से 315 nm वेवलेंथ) के लगभग 97 से 99 परसेंट हिस्सा के सोख लेवे ले, नाहीं त ई पृथ्वी पर चहुँप के इहाँ के जिया-जंतु के नोकसान करित। 1976 में वायुमंडल संबंधी रिसर्च सभ में ई जाहिर भइल कि एह ओजोन परत में कटाव भा क्षय हो रहल बाटे जे पृथ्वी पर मनुष्य, अउरी जानवरन आ इकोसिस्टम खातिर खतरा के रूप में देखल गइल। एकर प्रमुख कारन क्लोरोफ्ल्यूरोकार्बन (सीएफसी गैस) सभ के वायुमंडल में प्रवेश मानल गइल आ आगे चल के इनहन पर पूरा दुनियाँ में रोक आ प्रतिबंध लगावल गइल। 16 सितंबर 1987 के ओजोन के संरक्षण के दिसा में मांट्रियल प्रोटोकाल लागू कइल गइल आ एही के उपलक्ष में ई दिन अब हर साल बिस्व ओजोन दिवस के रूप में मनावल जाला।\nपृथ्वी के अलावा अउरी ग्रह सभ में से शुक्र के बारे में मालुम बा कि एकरो सतह से करीबन 100 किलोमीटर के ऊँचाई पर ओजोन के परत पावल जाले।\n1 कटाव आ क्षय\nकटाव आ क्षयसंपादन\nमुख्य लेख: ओजोन कटाव आ ओजोन छेद\nओजोन लेयर के कुछ तत्वन के चलते कटाव भा क्षय होखे ला; एह तत्व सभ में फ्री रैडिकल कैटालिस्ट सामिल बाड़ें, जइसे कि नाइट्रिक ऑक्साइड, नाइट्रस ऑक्साइड, हाइड्रॉक्सिल, एटामिक क्लोरीन आ एटामिक ब्रोमीन। एह सगरी केमिकल प्रजाति सभ के प्राकृतिक स्रोत बाड़ें जहाँ से ई वायुमंडल में प्रवेश क सके लें हालाँकि, क्लोरीन आ ब्रोमीन के कंसंट्रेशन मनुष्य के बनावल चीजन के चलते हाल के दशक सभ में बहुत बढ़ल बाटे। ऑर्गैनोहैलोजन कंपाउंड, बिसेस रूप से क्लोरोफ्ल्यूरोकार्बन आ ब्रोमोफ्ल्यूरोकार्बन्स के मनुष्य द्वारा वायुमंडल में प्रवेश एह में सभसे प्रमुख बाटे। ई सगरी बहुत स्टेबल कंपाउंड हवें एह मामिला में कि ई वायुमंडल में स्ट्रेटोस्फियर तक ले पहुँच के ओहिजे लमहर समय ले रुकल रहि सके लें। क्लोरीन आ ब्रोमीन के रैडिकल सभ ओहिजे अल्ट्रावायलेट (पराबैंगनी) किरन सभ से टकरा के टूट के फिरी हो जालें आ ओकरे बाद ई फिरी रैडिकल सभ चेन रिएक्शन शुरू कइ देवे लें; एक ठो अइसन रैडिकल 1,00,000 ओजोन मॉलिक्यूल सभ के तूरे में सच्छ्म होखे ला। 2009 तक ले नाइट्रस ऑक्साइड मनुष्य द्वारा वायुमंडल में छोड़ल जाए वाला ओजोन क्षयकारी पदार्थ (ओजोन-दिप्लेटिंग सब्सटेंस) में सभसे पहिला नंबर पर रहल।\nओजोन के स्ट्रेटोस्फियर में एह तरीका के क्षय भा घटती (डिप्लेशन) के परिणाम ई होखे ला कि अल्ट्रावायलेट रेडियेशन के सोखल जाए वाला मात्रा में कमी आवे ले। एकर रिजल्ट ई होला कि बिना सोखल अल्ट्रावायलेट किरन सभ पृथ्वी के सतह तक ले पहुँचे में सक्षम हो जाला आ सतह पर आवे वाला एह किसिम के रेडिएशन के इंटेंसिटी बढ़ जाला। 1970 के दशक के अंतिम सालन से अबतक ले, पूरा दुनियाँ भर में, औसतन4परसेंट के कमी ओजोन लेवल में दर्ज कइल गइल बाटे। पृथ्वी के ध्रुवीय5परसेंट सतह के ऊपर सीजनल तरीका से एह ओजोन परत के क्षय बहुते बेसी पैमाना पर देखे में आवे ला, इनहन के "ओजोन छेद" (ओजोन होल) कहि के बोलावल जाला। अंटार्कटिका के ऊपर ओजोन के अइसन कटाव के पहिली बेर घोषणा जोए फारमैन, ब्रायन गार्डनर आ जोनाथन शैंकलिन द्वारा एगो रिसर्च पेपर में कइल गइल जे 16 मई 1985 के नेचर जर्नल में छपल रहे।\nबिस्व ओजोन दिवस चाहे "ओजोन परत के संरक्षण खातिर अंतरराष्ट्रीय दिवस"\n↑ "Ozone Basics". NOAA. 2008-03-20. ओरिजनल से 2017-11-21 के पुरालेखित. पहुँचतिथी 2007-01-29.\n↑ McElroy, C.T.; Fogal, P.F. (2008). "Ozone: From discovery to protection". Atmosphere-Ocean. 46: 1–13. doi:10.3137/ao.460101. S2CID 128994884.\n↑ "Ozone layer". पहुँचतिथी 2007-09-23.\n↑ An Interview with Lee Thomas, EPA's 6th Administrator. Video, Transcript (see p13). April 19, 2012.\n↑ SPACE.com staff (11 अक्टूबर 2011). "Scientists discover Ozone Layer on Venus". SPACE.com. Purch. पहुँचतिथी3अक्टूबर 2015.\n↑ "Halocarbons and Other Gases". Emissions of Greenhouse Gases in the United States 1996. Energy Information Administration. 1997. ओरिजनल से 2008-06-29 के पुरालेखित. पहुँचतिथी 2008-06-24.\n↑ "NOAA Study Shows Nitrous Oxide Now Top Ozone-Depleting Emission". NOAA. 2009-08-27. पहुँचतिथी 2011-11-08.\n↑ "World Ozone Day 2021: Theme, Impact, Quotes, History, Ozone Depletion". SA News Channel (English में). 2021-09-16. पहुँचतिथी 2021-09-16.\n↑ "Stratospheric Ozone and Surface Ultraviolet Radiation" (PDF). Scientific Assessment of Ozone Depletion: 2010. WMO. 2011. पहुँचतिथी March 14, 2015.\nविकिमीडिया कॉमंस पर संबंधित मीडिया Ozone layer पर मौजूद बा।\nविकिसोर्स पर एह लेख से जुड़ल मूल चीज मौजूद बा:\nओजोन परत at DMOZ\n"https://bh.wikipedia.org/w/index.php?title=ओजोन_परत&oldid=720229" से लिहल गइल\nLast edited on7मई 2022, at 07:11\nएह पन्ना पर आखिरी बेर संपादन7मई 2022 के 07:11 बजे भइल रहल।


गंगा मैया तोहें पियरी चढ़ैबो - विकिपीडिया\nगंगा मैया तोहें पियरी चढ़ैबो\n(गंगा मइया तोहें पियरी चढ़इबों से अनुप्रेषित)\nबिश्वनाथ प्रसाद शाहाबादी\nआर के पंडित\n22 फरवरी 1963 (1963-02-22) (पटना)\nगंगा मैया तोहें पियरी चढ़ैबो सन् 1963 में रिलीज भइल एक ठो भोजपुरी फिलिम रहल जेकर डाइरेक्टर कुंदन कुमार आ प्रोड्यूसर बिश्वनाथ प्रसाद शाहाबादी रहलें। ई भोजपुरी भाषा में बनल सभसे पहिली फिलिम रहल आ एह में कुमकुम, अशीम कुमार आ नाज़िर हुसैन प्रमुख कलाकार रहल लोग। फिलिम से संगीत चित्रगुप्त के रहल आ गीत लिखे के काम शैलेंद्र कइलेन। गाना सभ के लता मंगेशकर आ मोहम्मद रफ़ी के आवाज मिलल।\nफिलिम 22 फरवरी 1963 के, पटना के वीणा सिनेमा में रिलीज भइल। फिलिम के डाइरेक्ट कुंदन कुमार रहलें आ प्रोड्यूसर बिश्वनाथ प्रसाद शाहाबादी रहलें जे भारत के पहिला राष्ट्रपति राजेंद्र प्रसाद के चिन्हारू रहलें। फिलिम के सुरुआती बजट ₹1,50,000 रहल आ अंत ले पहुँचत-पहुँचत ₹5,00,000 पड़ल। राजेंद्र प्रसाद के एह फिलिम के रिलीज से पहिले एक ठो बिसेस स्क्रीनिंग में पटना के सदाक़त आश्रम में देखावल गइल।\nफिलिम के कहानी बिधवा-बियाह पर आधारित रहल।\n4 रिलीज आ रिसेप्शन\nजगन्नाथ शुक्ल (जग्गी बाबा)\nअशीम कुमार (श्याम)\nतिवारी (रमायन तिवारी)\nगंगा मइया तोहें पियरी चढ़इबों के संगीत चित्रगुप्त के रहल आ गीत शैलेंद्र लिखले रहलें।\n"गंगा मइया तोहें पियरी चढ़इबों" - लता मंगेशकर, ऊषा मंगेशकर\n"सोनवाँ के पिंजरा में" - मोहम्मद रफ़ी\n"मोरे करेजवा में पीर" - लता मंगेशकर, ऊषा मंगेशकर\n"काहे बँसुरिया बजवले" (खुसी) - लता मंगेशकर\n"अब तो लागत मोरा सोलवाँ साल" - सुमन कल्याणपुर\n"लुक चुक बदरा" - लता मंगेशकर\n"काहे बँसुरिया बजवले" (दुखी) - लता मंगेशकर\n1950 के दशक के अंत में चरित्र अभिनेता नाज़िर हुसैन के मुलाक़ात भारत के तत्कालीन राष्ट्रपति राजेंद्र प्रसाद से भइल। राजेंद्र प्रसाद बिहार के रहलें आ भोजपुरी भाषी रहलें, पुछलें कि "काहें ना तू लोग भोजपुरी में फिलिम बनावे लऽ?" एह बात से नाज़िर हुसैन के बल मिलल आ ऊ पहिले से लिख के रखल स्क्रीनप्ले, जेकरा के ऊ पहिले बिमल रॉय के देखा चुकल रहलें पर फिलिम बनावे के सोच लिहलें।\nबाई चांस नाज़िर हुसैन के मुलकात बिश्वनाथ प्रसाद शाहाबादी से भइल जे आरा के रहे वाला बिजनेसमैन रहलें। शाहाबादी मुख्य रूप से कोइला के बिजनेस में रहलें आ धनबाद आ आ गिरडीह में सिनेमा हाल के मालिक रहलें। नाजिर हुसैन उनके फिलिम के कहानी सुनवलें आ शाहाबादी ₹ 1.5 लाख के बजट के फिलिम के प्रोड्यूस करे खातिर जुरते तइयार हो गइलें, हालाँकि अंत में एकर खर्चा ₹5 लाख बइठल। कुंदन कुमार, बनारस से रहलें, बड़े घर की बहू फिलिम बना चुकल रहलें, एह फिलिम में मुख्य भूमिका में (हीरो के रूप में) चुनल गइलें।\nफिलिम के मुहूरत शॉट, पटना के शहीद स्मारक पर 16 फरवरी 1961 के फिल्मावल गइल। अगिला दिन से औपचारिक रूप से शूटिंग शुरू हो गइल। फिलिम के ज्यादातर हिस्सा पटना से करीबन 35 किलोमीटर के दूरी पर मौजूद बिहटा गाँव में भइल। कुछ हिस्सा पटना के गोल घर आ आरा रेलवे टीशन पर फिल्मावल गइल।\nरिलीज आ रिसेप्शन[संपादन करीं]\n27 अप्रैल 1965 के आनंद बाजार पत्रिका भवन, कलकत्ता में पहिला भोजपुरी फिलिम अवार्ड के आयोजन भइल। एह अवार्ड समारोह में गंगा मइया तोहें पियरी चढ़इबों के कई गो अवार्ड मिलल जेह में बेस्ट फिलिम, बेस्ट ऐक्ट्रेस (कुमकुम), बेस्ट सपोर्टिंग एक्टर (नाज़िर हुसैन), बेस्ट गीतकार (शैलेंद्र) आ बेस्ट गयाक कलाकार (मोहम्मद रफ़ी - "सोनवाँ के पिंजरा में") खातिर मिलल।\nसाल 2011 में ई फिलिम 99वाँ "बिहार दिवस" समारोह में देखावल गइल।\n↑ "First Bhojpuri Film To Be Screened During Bihar Divas". NDTV/Indo-Asian News Service. 17 मार्च 2011. पहुँचतिथी3फरवरी 2014.\n↑ Kapoor, Jaskiran (23 दिसंबर 2009). "Suchalong journey". दि इंडियन एक्सप्रेस. पहुँचतिथी3फरवरी 2014.\n↑ "Ganga Maiya Tohe Piyari Chadhaibo Songs". gaana.com. पहुँचतिथी6फरवरी 2014.\n↑ 4.0 4.1 4.2 4.3 Avijit Ghosh (22 May 2010). Cinema Bhojpuri. Penguin Books Limited. पप. 46–. ISBN 978-81-8475-256-4.\n↑ K. Moti Gokulsing; Adjunct Fellow East-West Center Hawaii Scholar in Residence Wimal Dissanayake; Wimal Dissanayake (17 अप्रैल 2013). Routledge Handbook of Indian Cinemas. Routledge. पप. 155–. ISBN 978-1-136-77284-9.\n↑ "Strong at 50, Bhojpuri cinema celebrates". इंडियन एक्सप्रेस. 14 फरवरी 2011.\n↑ "First Bhojpuri Film To Be Screened During Bihar Divas". NDTV Movies. 17 मार्च 2011.\nगंगा मैया तोहें पियरी चढ़ैबो - इंटरनेट मूवी डेटाबेस पर।\nयूट्यूब पर सोनवाँ के पिंजरा में : मोहम्मद रफ़ी\nयूट्यूब पर काँहे बँसुरिया बजवले कि: लता मंगेशकर\n"https://bh.wikipedia.org/w/index.php?title=गंगा_मैया_तोहें_पियरी_चढ़ैबो&oldid=681103" से लिहल गइल\n1962 के फिलिम\nएह पन्ना पर आखिरी बेर संपादन 27 अक्टूबर 2020 के 16:49 बजे भइल रहल।


बात के दू गो मतलब – Anjoria\nNovember 19, 2010 OmPrakash Singh मनोरंजन 7\nभोला बाबू बाजारे गइल रहलन. बाजार से गुजरत घरी उनका कान में एगो औरत आ एगो मरद के बात सुनाई दिहलसि. थोड़ देर रुक के ऊ सुने लगलन.\nमेहररुआ कहलसि – का हो आज ना लेबऽ का?\nजवाब में मरदा बोललसि – ना. तोर रोजे फाट जाता.\nआजु ले के देख लऽ ना, आजु ना फाटी.\nमाननीय ओम जी\nआप लोग किसी चीज को ऐसा घुमा के रख देते है की मतलब सामने वाला जो है वो कंफ्युज हो जाय आप लोगो के चक्करो मे । कन्यादान के समय डोमकच नही होता है , गारी जो है विदाई के समय नही गाई जाती है । हर चीज का विषय वस्तु है । सालो भर जो गीत गाया जाता है वो ना डोमक्च है और ना ही गारी । गारी किसी विशेष परिस्थिति मे गाई जाती है और डोमकच भी ।\nजितना आप गांव पे रहे है ( पता नही कौन सा आपका गांव है जहा इंटरेंट और बिजली की तगडी सुविधा है ) लेकिन हम ऐसे नही है कि आपके घुमा फिरा के बतियाने मे टहल जाय ।\nProstitute आपको नही कहा गया है जो तुरत फुरत मे आप अपने उपर चिपका लिये । बात यहा तर्क की है और तर्क दिया गया है की क्या गलत है और क्या सही । हर समाज हर वातावरण और हर स्थिति के हिसाब से चीजे होती है । अब आप कही भी डोमक्च और गारी देंगे तो लोगवा सब पागले समझेगा और नही तो फिर उल्टे गारी गलौज करेगा ।\nहम मसरख मे रहे या फिर मसरख मे रहे यह आपका सोचना नही है , आपके साईट पे आया आपने एक लेख लिखा है उसको देखा और उसको देखने के बाद हमने अपने विचार लगे लेकिन एक बात जो आपके दो कमेंट से दिखाई दे रहे है वो बता रहे है कि आप को बात लगी है और सही लगी है और लगना भी चाहिये । क्योकि सही चीज लगती बहुत जबरजस्त है ।\nचली भोजपुरी मे हम लिख देत हई\nओपी जी वल्गर के परिभाषित ना कई के जवन हो रहाल बा वोह के देखी , अश्लीलता खातिर एगो शब्द वल्गर नईखे अश्लीलता खातिर कई गो शब्द बा आ वोह मे फिल्दी भी एगो शब्द हवे । आप जईसन लोग भोजपुरी के गंवार के भाषा बुझी के भोजपुरी खातिर नीमन नईखे करत । आ जे कहत बा की भोजपुरी गंवार के भाषा हवे उ आदमी जड बा ओकरा भाषा के ज्ञान नईखे एह से रवुआ से निहोरा बा की आपन तर्क के मजबुत करे खातिर डोमकच आ गारी जन गाई । ई डोमकच आ गारी वाला समय ना हवे ।\nमुद्दा जवन बा वोह पे देखी , हम एगो उदाहरण देहनी हा एह गीतन के त आपके एतना घाव लागल बा की आप हमरा उपर बिखिया के आरोप लगा रहल बानी जबकि आप खुदे मुद्दा के भंसारी मे झोक देहनी ।\nचोली के नीचे के तर्क देत बानी अरे महाराज एजुगा बच्चा कहा से आ गईल जी , हुक खोल दी ए राजाजी त रवुआ का करब ? जा के कुरता खुंटी पे टांगब का ? लगनी समझावे । एजुगा चोली उठावल जात बा रिमोट से बच्चा के दुध पियावे खातिर ना । काहे उठावल जात बा अब रवुआ बुझी , अब कही रउवा बच्चा बन गईल बानी त वोह खातिर कुछ कहाल ना जा सकेला ।\nरवुआ डाक्टरी अब झारे लगनी एजुगा डाक्टरी झारे के जरुरत नईखे ओपी साहब , हो सकेला रवुआ डाक्टर होखब लेकिन एजुगा साफ सपाट बात बा जवन आंखि के सोझा लउकत बा ।\nदेखि राउर जवन विचार बा उ राउर बा वोह के रउवा पब्लीश कईले बानी त हम वोह पे लिखत बानी अब जब रवुआ लागत बा की हमार लिखल उचित नईखे आ हमरा बात के जवाब देबे मे रउवा घोर असुविधा बुझात बा ( फिलहाल त उहे लागत बा ) त फेरु मत पोस्ट करी , डिलीट कई दी । लेकिन हम ना गारी ( जवन की रवुआ खातिर आम बात बा ) देत बानी आ नाही डोमकच ( जवन की रउवा खातिर सामान्य बा ) करत बानी ।\nफेरु फेरु जनि कहब की भोजपुरी न हिन्दी आ अंग्रेजी । अंग्रेजी छांटि छंटि के अर्थ रवुआ बनावत बानी आ हमरा के कहत बानी हई ना हउ ।\nलेकिन एक बात अवश्य जान लिजिये जो उस क्षेत्र का है उस क्षेत्र मे जिसने नाम किया है वो एक बार दो बार तीन बार गलत हो सकता है लेकिन हर बार गलत नही हो सकता है , अगर वो हर बार गलत होता है तो फिर उस क्षेत्र मे वो सिरमौर या बडा क्यो है ? आप तो सीधे सीधे भरत शर्मा , शारदा सिन्हा के काबिलियत पे अंगुली उठा दिये । मतलब आप अश्लीलता के इतने बडे समर्थक है की आप अच्छाई को और जो अच्छा या सही कह रहे है उनको भी गलत साबित करेंगे ? बहुत सही .. अब हमे समझ मे आया की हमने गलत किया था यहा पे कमेंट लिखकर ।\nऔर अब आप सही मायने मे डोमकच और गारी दोनो दे रहे है ।\nआप हमारे इस कमेंट को कैसे लेते है यह आपके उपर है लेकिन आप जिस तरिके से फनफना के गुस्सा करके जवाब दे रहे है वो बिल्कुल सही नही है ।\nअंजोरिया को आप चला रहे है यह के नेक काम है और हमने पहले ही कहा की हम इस साईट पे हमेशा विजिट करते है । आप क्यो चला रहे है कैसे चला रहे है बन्द कर देंगे आदि चीजो से हमारा कुछ नही लेना देना फिर भी एक भोजपुरी क्षेत्र का निवासी होने के नाते हम नही चाहेंगे की यह बन्द हो और आपको किसी भी तरह का तकलीफ हो ।\nआज के बाद हम कमेंट नही करेंगे क्योकि आप कमेंट सुनने के आदी नही है और वो भी गलत चीजो पे ।\nऔर अंजोरिया का एक शुभचिंतक !\nदेर से जवाब देबे खातिर माफी चाहब,\nहम बिखियात नइखीं. बिखीयाइल रहतीं त राउर पोस्ट के डिलीत कर दिहल आसान रहुवे. बाकिर डिलीट कइल अँजोरिया का पाठकन से अन्याय होखीत. ओह लोग के बात के दोसरा पक्ष से अलगा राखल होखित.\nविचार के मतभेद हर समाज में, हर विधा में, हर क्षेत्र में हमेशा रहेला, रहत आइल बा. रहल बाति शारदा सिन्हा वगैरह के त हम ओह लोग के उपलब्धि के नइखी नकारत, ना हमरा नकरला से कवनो अन्तर पड़े के बा. बस हम एगो खास विषय पर ओह लोग के विचार से सहमत नइखीं. सिरमौर त अपना क्षेत्र में मनमोहनो सिंह बाड़े, बाकिर मनमोहन सिंह के हम आदर्श ना मानीं आ हमरा जइसन बहुते लोग होई जे एह बाति से सहमत होखी. अब केहू मनमोहन सिंह के एहसे विरोध जन करे कि ऊ बहुत बड़ अर्थशास्त्री हउवन त ई देश का प्रति अपना जवाबदेही से भागल होखी. आ हम नइखीं समुझत कि हमरा विरोध से ओह लोग के सेहत पर भा रुतबा पर कवनो असर पड़े जा रहल बा.\nसमाज के अगर आगा बढ़े के बा त हर तरह के विचार के सामने आवे देबे के पड़ी. रउरा अउर कुछ ना त अतना त मानबे करब कि अतना मुखर आलोचना बर्दाश्त करे के ताकत बहुते कमे जगहा मिली. हम रउरा पूरा लेख में कहीं कतर ब्योंत नइखी कइले.\nबाकिर असल मुद्दा हर बेर अलगा छूट गइल बा. रउरा अश्लीलता आ फूहड़पन के बीच के अन्तर भुला देत बानी. फूहड़पन के विरोध करीं बाकिर फूहड़ तरीका से ना. राउर विरोध बहुत तरीके से रहुवे एहसे ओकरा के सामने आवे देवे में हमरा कवनो दिक्कत ना रहे. ना आवे देतीं त अपना पाठकन से अन्याय करतीं.\nरउरा जवन अश्लील लागत बा जरुरी ना ऊ सभके अश्लील लागो. आ दोसरा के पसन्द नापसन्द पर जब लोग आपन पसन्द नापसन्दी थोपी त ओहीसे तालिबान, आ श्रीराम सेना जइसन तत्व पनपेलें जे केहू के हित में नइखे.\nहम हमेशा भोजपुरी के हिन्दीयावे के विरोध करब, करत रहब. भोजपुरी के जाँचे के पैमाना बस भोजपुरी हो सकेले कवनो दोसर बाति ना.\nआखिर में, एगो निहोरा. रउरा आपन टिप्पणी देत रहीं एही में हमार खुशी बा. काहे कि हमनी का बहुत कुछ मामिला में एकमत बानीं. फूहड़पन के विरोध हम अपना तरीका से करीलें रउरा अपना तरीका से करत रहीं.\nआपका विचार आया , आप मेरे आरोप पे बुरा माने , क्योकि यह आपके घर पे किया गया था ।\nअशलीलता के नाव पे जो परोसा जा रहा है उन दुअर्थी चीजो को आप समझाने के लिये कह रहे है जबकि आपको खुद मालुम है पुरा कहानी ।\nचोली हमार उठा द , चढ जा हमरा उपर , और यह सब एक लडकी लडके को कह रही है फिर भी आप कह रहे दु अर्थी है ।\nआजकल कई जगह चर्चा हो रही है अश्लीलता की और स्थिती यह है की अब तो यह हद पार कर वेश्यावृति पे चली गई है ।\nबुरा न मानियेगा लेकिन आक्स्फोर्ड वाला बोलता है सब –\nआप समझदार है किसी जगह देखा किसी ने आपको यह कहा है कि आप नवयुवको को मात दे रहे है तो फिर आपको बताने का जरुरत नही कि\nचढा जा राजाजी , करेंट मारे गोरिया , रिमोट से चोली उठा देब ,अईहा सईया रतिया मे बोल के पिछुली कोठारीया मे बईठल रहनी खोल के और भी बहुत सारे है ।\nअब क्या आपको यह पता नही है की राजाजी को किसके उपर चढाया जा रहा है या फिर वो गोरी कौन है जो करेंट मार रही है और फिर रिमोट से चोली और लहंगा उठाया जा रहा है , या फिर क्या खोल के वो बैठी है ।\nआज लडकियो के उपर इन सब चीजो को ध्यान मे रख के लडका लोग क्या क्या बोलता है वो सब आपको दिखाई नही देता ।\nगाना तो गाना अब तो दिखा भी रहे है सब और आप जैसे लोग देख नही रही है । चोली के नीचे क्या है वो दुअर्थी मे समझ मे आ रहा था लेकिन चोली और लहंगा उठा देब इसको भी आप वही डंडे से हांक रहे है ।\nओपी जी कम से कम जरा सही और खुली नजर से देखिये ।\nहम क्षमा चाहते है उस उदाहरण के लिये जिसमे हमने आपकी बेटी जैसा सम्बोधित किया क्योकि आपकी बेटी हमारी बहन जैसी होगी लेकिन आप सोचिये जरा , गम्भीर दिमाग से सोचिये ।\nसमर्थन करना चाहिये लेकिन जब बात संस्कार और संस्कृति की हो तो समर्थन और सोच को एक सही लगाम देने की जरुरत होती है ।\nआपकी साईट कौन देखता है पता नही लेकिन मै देखता हुँ और यह लेख ऐसा लेख है जो हमे मजबुर किया लिखने के लिये ।\nभरत शर्मा , शारदा सिन्हा , अभिमन्यु सिंह , और भी कई लोग है जो ऐसी चीजो का विरोध कर रहे है । क्यो कर रहे है ये लोग ? क्या आपसे कम जानकार है ? नही ऐसा नही है क्योकि वो लोग देख रहे है ।\nहम उम्मीद करते है कि आप भी देखेंगे और सही से देखेंगे ।\nमाफ किजियेगा अगर कुछ भी गलत दिया होगा तो ।\nरउरा बाति के आगा बढ़वले बानी. सीधे त ना बाकिर तनी घुमा के हमरा के prostitute तक कह दिहले बानी. ना त हम अतना बेवकूफ हईं ना रउरा कि अतनो ना समुझ सकीं. रहल बाति शारदा सिन्हा, भरत शर्मा, अभिमन्यु सिंह के, त ऊ लोग बड़का नाम हऽ. ओह लोग से हम मुकाबिला ना करब. बाकिर कतहीं नइखे लिखल कि जे जानल मानल लोग कहे भा करे से सब ठीक, कवनो छोटका आदमी कहे त गलत.\nहम बहस छेड़े खातिर ई पुरान लेख फेर से सामने ले आइल बानी. अँजोरिया पर खोजब त एकरो से बढ़ के मसाला मिल सकेला रउरा. पता ना रउरा मशरख में रहेनी कि मशरख के हईं. बाकिर अगर गाँवे रहल होखब त सुनले होखब डोमकच के बाति. फगुओ आ चइतो सुनले होखब. ऊ सब कइसन लागेला रउरा ?\nकुछेक जगहा राउर बाति सीमा का पार चलि गइल बा बाकिर पाठकन का सोझा सगरी बाति जस के तस रख देबे के चहनी काहे कि बहस जब होखे त खुल के होखे के चाहीं.\nहम अश्लील शब्द के बाति अपना एगो साथी से आजुवे उठवले रहीं त ऊ कहलें, कर के देखिये इतनी गाली पड़ेगी कि आप भी समझ जाइयेगा. हम सोचनी कि चलीं बात उठाइये दिहल जाव देखल जाव कतना गारी पड़त बा ! हम त शादी बिआह के गारी सुन चुकल बानी जवन पूरा समाज पूरा परिवार का सोझा दिहल जाले.\nहम बस अतने कहब कि, भोजपुरी अश्लील भाषा हऽ ओकरा के अश्लीले रहे दीं सरकार !\nअब एहसे पहिले कि रउरा फेर से कुछ लिखे बइठ जाईं तनी रुक लीं. देखीं कि वल्गरिटी भा अश्लीलता कहल कवना चीज के जाला ? अश्लील के मतलब होला जवना में श्लील ना होखे, श्लील माने शिष्ट ना होखे. वल्गर कबो अंगरेजियो के कहल जात रहे. एहीसे लैटिन शब्द वल्गस से वल्गर बनल. वल्गर मतलब जवन आम आदमी से जुड़ल होखे. भईया, शिष्ट लोग, शिक्षित सुसंस्कृत लोग भोजपुरी काहे बोली, सुनी ? ई त हमनी गँवारन के भाषा हऽ, हमनिये के रहे दीं. रउरा हिन्दी भा अंगरेजी से आपन काम चला लीं.\nहँ बाकिर अश्लीलता के समर्थन फूहड़पन के नइखे जवना के उदाहरण रउरा कई जगहा दिहले बानी. जवना रचना पर ई विवाद उठल बा ओकरा के मेडिकल के ब्लॉट टेस्ट लेखा लीं. ओह टेस्ट में मरीज के स्याही के कुछ धब्बा देखावल जाला आ ओकरा से पता चलावल जाला कि ओह आदमी के मनोदिशा केने जा रहल बा. का उधेड़बुन ओकरा मन में चल रहल बा.\nअसल में नंगई आदमी के दिमाग में होला. ना त कवनो बच्चा से पुछ लीं कि चोली के नीचे का होला ? त ओकर जवाब इहे रही, दुध्धू ! हमनी का सयान हो गइल बानी. सब कुछ जाने लागल बानी आ एही से चोली का नीचे के बात हमनी के दोसरा तरफ ले जाले. डाक्टर का टेबल पर पूरा शरीर उघाड़ के देखल जाला, ओकरा में त कतहीं वासना के निशानी ना रहे. बाल बच्चा लंगटे घुमेलें ओह में त वासना ना लउके. ऊ त नंगई का परिधि में ना आवे. फूहड़पन के विरोध जरुर होखे के चाहीं बाकिर फूहड़पन से ना.\nहम हमेशा से कहले बानी कि दु गो सभ्य आदमी के हमेशा असहमत होखे पर सहमत रहे के चाहीं. हम रउरा विचार के सम्मान करत बानी. ऊ राउर आपन विचार हऽ. हम कबनो ना चाहब कि रउरा बिना सोचले विचरले हमार बात मान लीं. ठीक ओही तरह रउरो ई बात माने के चाहीं कि हमार विचार हमार विचार ह, आ हमरा के बिना सोचले विचरले राउर बाति के माने खातिर बाध्य ना करे के चाहीं.\nहम सीमा में रहि के आपन बात कहत बानी रउरा बर्दाश्त करे के चाहीं. हमार राय विचार ठीक ना लागे त रउरा ओकरा के सुने पढ़े के कवनो तरह से मजबूर नइखीं. अंजोरिया हमरा तरह से चली आ जहिया ना चला पाएब तहिया बन्द कर देब.\nअनन्त शुभ कामना के साथ,\nका महाराज , आप तो नरके कर रहे है ।\nएक चीज बताईये कोई आपका दोस्त आपके घर पे फोन करेगा और कोई आपके घर की औरत फोन उठायेगा तो उधर से आपका दोस्त बोलेगा\nका हो देबु ना\nआप बताईये इस पर आप कहेंगे\nऔर उसका मतलब असल मे रहेगा\nका हो ओम प्रकाश जी के फोन ना देबु\nमान्यवर ऐसी चीजो को बढावा नही देना चाहिये । हम अंजोरिया देखते है लेकिन ये पहला पोस्ट ऐसा लगा जैसे की आप अश्लील चीजो को बढाना चाह रहे है ।\nशर्म किजिये साहब आप , आपका नाम आदर से लिया जाता है लेकिन ऐसा नही किजिये भाई\nसंजय पाण्डे जी,\nपहिला बाति त ई कि रउरा सीधे हमरे घर पर हल्ला बोल दिहनी.\nदोसर ई कि अगर वइसनका फोन आई त पहिला सवाल ई होखी,  का ? के बोलत बा ?\nमानलीं कि केहू अपना कमरा में रात के पढ़ाई करत बा आ तले ओह कमरा में ओकर बहिन नंग धड़ंग चहुँप जात बिया. त ओकरा का करे के चाहीं ?\nसबसे पहिले गोदी में उठा के अपना महतारी का हाथ में दे देबे के चाहीं कि देखऽ ई लंगटे घूमत बिया. अगर केहू का मन में दोसर बाति आवत बा त ऊ ओकर मन के विकार देखाई, दोसर कुछ ना.\nआ, ई रचना आजु से ना जमाना से बा. अश्लीलता बहुत विरोधाभासी शब्द ह. कवनो शब्दकोष में ओकर अर्थ देख के देख लीं.\nतीसर ई कि हम बाल बच्चेदार आदमी हईं आ हमार बेटा बेटी दुनु ई वेबसाइट देखत रहेलें. हम वइसन कवनो बाति देइये ना सकीं जे फूहड़ होखे. एह रचना से इहे जतावे के कोशिश कइल गइल बा कि कवनो बाति के मतलब सुने पढ़े वाला निकालेला, आ ओकरा तब तक कवनो मतलब ना निकाले के चाहीं जबले ऊ पूरा बाति ना सुन लेव.\nबहुत पहिले एगो गीत सुनले रहीं,\nगोदिये में अइनी, गोदिये में गइनी.\nगोदिये में रहि गइल पेट.\nए सासु जी तोहरे किरिया\nसईंया से भइल ना भेंट.\nअब एकर मतलब सोच के देख लीं.\nरउरा टिप्पणी के स्वागत बा. ई चर्चा आजु हम जानबूझ के छेड़ले बानी कि सीमा में रहत एह पर बहस होखो, बेटि बहिन के बाति मत करे केहू. वइसहूं सभ्य आदमी डाँड़ का नीचे आ चेहरा पर वार ना करे.\nनीमन लागल ,बड़ी नीमन लागल !मेहररुआ आ मरदा के सवाल जवाब !


Ramdhari singh dinkar Birth Anniversary Know All About his Life in bhojpuri - B'day Special: रामधारी सिंह दिनकर के ह जन्मदिन, उ रहले ह जगतशिक्षक – News18 Hindi\nहिंदी साहित्य के बड़ कवि अउर साहित्यकार रामधारी सिंह 'दिनकर' के आज जन्मदिन ह. उनकर जन्म आजु के दिन 1908 में भईल रहे. उनकर जन्म बिहार के बेगुसराय जिले एगो छोट गांव सिमरिया में भईल रहे. एह मौका पर हमनी के रउआ लोगन के उनकर जीवन के बारे में बतावल जाता, उहो भोजपुरी में. जानीं.\nLast Updated : September 23, 2021, 12:33 IST\nरामधारी सिंह ‘दिनकर’ ‘ (23 सितंबर1908- 24 अप्रैल 1974) के राष्ट्रकवि के दर्जा अइसहीं ना मिलल रहल ह। उनुकर हर रचना पाठक के कुछ सिखा आ बता के दिल में उतरि जाले। महाभारत पर आधारित उनुकर रचना “कुरुक्षेत्र” विश्व भर के श्रेष्ठ 100 सर्वश्रेष्ठ काव्य में महत्वपूर्ण स्थान पवले बिया। पद्म विभूषण दिनकर जी के पदवी जगद्शिक्षक के भी रहे के चाहीं। राष्ट्रकवि अंग्रेजी, संस्कृत, बांग्ला आ उर्दू के अच्छा जानकार रहले। सन 1952 में हमनी के देश के पहिला संसद बनल त उनुका के राज्यसभा सदस्य बनावल गइल। करीब 12 साल ले ऊ राज्यसभा के सदस्य रहले। देश के पहिला प्रधानमंत्री जवाहरलाल नेहरू उनुका के राज्यसभा में ले अइले बाकिर कौनो गड़बड़ी देखसु त दिनकर जी नेहरू के कटु आलोचना क देसु। एतना कटु कि सुनिके नेहरू जी तिलमिला जासु।\nनेहरू जी के खिलाफ कविता पाठ कइले बाकिर जब उनुका ठीक लागल त नेहरू जी के प्रशंसा भी कइले। लेखन में कइसन संतुलन रहे के चाहीं, ई दिनकर जी से बता गइल बाड़े। ऊ हमनी के सिखा गइल बाड़े कि पद का लोभ में गलत के साथ मत दीं। सच बोलीं आ ओकरा पर दृढ़ रहीं। बेगूसराय (बिहार) के सिमरिया गांव में उनुकर जनम भइल। पटना विश्वविद्यालय से बी.ए. कइले आ एगो स्कूल में अध्यापक हो गइले। ओकरा बाद सन 1934 से 1947 ले बिहार सरकार के सब रजिस्ट्रार आ प्रचार विभाग के उपनिदेशक, बिहार विश्वविद्यालय के हिंदी विभागाध्यक्ष, भागलपुर विश्वविद्यालय के उपकुलपति, कुलपति, भारत सरकार के हिंदी सलाहकार, साहित्य अकादमी पुरस्कार (“संस्कृति के चार अध्याय” खातिर) आ ज्ञानपीठ पुरस्कार (“उर्वशी” खातिर), राज्यसभा सदस्य….. लिखे लगला पर उनुकर उपलब्धि से कई गो पन्ना भरि जाई।\nदिनकर जी सौम्य आ मृदुभाषी रहले। उनुका में अहंकार रहबे ना कइल। एतना चुंबकीय व्यक्तित्व रहे कि जे उनुका से भेंट करे जाउ, ऊ जाए के नांवे ना ले। बाकिर “उर्वशी” के छोड़ि दीं त उनुकर मये रचना वीररस से भरल बाड़ी सन। “उर्वशी” श्रृंगार रस के रचना ह। कई लोग “रश्मिरथी” आ “परशुराम की प्रतीक्षा” के श्रेष्ठतम रचना मानेला बाकिर ईहो माने वाला कम नइखन कि उनुकर हर रचना श्रेष्ठतम बिया। “प्रणभंग” (सन 1929) से जौन उनुकर काव्य यात्रा शुरु भइल ऊ गति पकड़त गइल। कुछ लोग कहेला कि “प्रणभंग” से साल भर पहिले उनुकर रचना “बारदोली- विजय संदेश” छप चुकल रहे। आ सम्मान के बात कहीं त उनुका के एतना सम्मान आ पुरस्कार मिलल बा कि गिनत- गिनत थाकि जाइब जा। “विद्या वाचस्पति” से लेके “साहित्य चूड़ामणि” आ डाक्ट्रेट के मानद उपाधि तक अनगिनत सम्मान मिलल उनुका के। ईहो तथ्य रोचक बा कि‘दिनकर’ जी कौनो भी पुरस्कार से ऊपर रहले ह। ऊ जेकरा से भेंट क लिहें ऊहे पुरस्कृत नियर महसूस करे लागत रहल ह। सबसे बड़ बात ई कि दिनकर’ जी हर साहित्य प्रेमी के हृदय सम्राट रहिहें।\nरामधारी सिंह दिनकर’ के रचना में वीरता त बड़ले बा, विद्रोह आ क्रांति के ओज भी बा। ऊ सशक्त आशावादी कवि रहले ह। जे निराश रही, ऊहो उनुकर रचना पढ़ि के जीवन के अलग एंगिल से देखे लागी। उनुकर लिखल कुछ पंक्ति पढ़ीं-\nविघ्नों को गले लगाते हैं, कांटों में राह बनाते हैं।\nशूलों का मूल नसाने को, बढ़ खुद विपत्ति पर छाने को।….\nएगो अउरी उनकर बहुते प्रसिद्ध रचना बा। ओकर चर्चा ना कइल जाउ त उनुका प्रति श्रद्धा स्मरण पू सदियों की ठंडी-बुझी राख सुगबुगा उठी,\nत कहल जा सकेला कि ‘दिनकर’ जी हमनी के हिंदी साहित्य के विरल कवि रहले ह। उनुकर रचना पढ़ते थाकल, पछताइल, हारल मानसिकता वाला में जबर्दस्त जोश आ जाई। उनुका के राष्ट्रकवि के अलावा जनकवि भी कहल जाला। बिना कौनो लाग- लपेट के सीधे चोट करे वाला कवि रहले ह दिनकर जी। उनुकर एगो कविता देखीं- “जीना है तो मरने से डरो नहीं”-\nवैराग्य छोड़ बांहों की विभा संभालो\nहै रुकी जहां भी धार, शिलाएं तोड़ो\nपीयूष चंद्रमाओं का पकड़ निचोड़ो….।\nआ एगो हइहो रचना देखीं-\nतड़प रहा आंखों के आगे भूखा हिंदुस्तान…..\nआ ‘दिनकर’ जी खाली कविते ना लिखले एक से एक ओजस्वी गद्य भी लिखले। प्रसिद्ध साहित्यकार हजारी प्रसाद द्विवेदी कहले बाड़े कि ‘दिनकर’ जी अहिंदीभाषी लोगन के बीच कौनो कवि से बहुत ज्यादा लोकप्रिय बाड़े। हरिवंश राय बच्चन कहले कि ‘दिनकर’ जी के एकही ना बल्कि गद्य, पद्य, भाषा आ साहित्य सेवा खातिर अलग- अलग ज्ञानपीठ पुरस्कार देबे के चाहीं। रामवृक्ष बेनीपुरी कहले कि ‘दिनकर’ जी देश में क्रांतिकारी आंदोलन के स्वर देले बाड़े। नामवर सिंह कहले बाड़े कि ‘दिनकर’ जी सचहूं के सूर्य बाड़े। राजेंद्र यादव त स्वीकार कइले कि ‘दिनकर’ जी के रचना उनुका लिखे के प्रेरणा दिहलस। काशीनाथ सिंह कहले बाड़े कि ‘दिनकर’ जी राष्ट्रवादी आ साम्राज्य- विरोधी कवि रहले ह।\nरामधारी सिंह ‘दिनकर’ का बारे में जतना लिखाई, कमे बा। उनुकर व्यक्तित्व आ कृतित्व अइसन रहल ह कि रउरा उनुकर कतनो प्रशंसा लिखीं, लागी कि अधूरा रहि गइल। भारत जब चीन से हारल त ऊ जवाहरलाल नेहरू पर करारा प्रहार कइले। कहल जाला कि “परशुराम की प्रतीक्षा” कविता संग्रह में ‘दिनकर’ जी जवाहरलाल नेहरू पर निशाना सधले बाड़े।\nईहो सुखद बा कि सन 1999 में भारत सरकार उनुका सम्मान में डाक टिकट जारी कइलस।‘दिनकर’ जी आह भरे वाला कवि ना रहले ह। जे आह भरत रही, ओकरा के ऊ पसंदो ना करत रहले ह। उनुकर सरोकार मनुष्य के दुख- दर्द से रहल ह। अइसन कवि जेकरा के देश के जनता हमेशा ऊंचा आसन पर बइठवले रही। ‘दिनकर’ जी कौनो धड़ा भा खेमा से दूर रहत रहले ह। स्वतंत्र रहिके ही ऊ एतना उच्च कोटि के रचना लिख सकत रहले ह। आपन व्यक्तिगत लाभ- हानि के किनारे राखिके ऊ देश आ समाज के लाभ- हानि के चिंता करत रहले ह।\nउठने दे हुंकार हृदय से, जैसे वह उठना चाहे;किसका कहां वक्ष फटता है, तू इसकी परवाह न कर।\nआज अइसन साहित्यकार दुर्लभ बा लोग।\n(विनय बिहारी सिंह वरिष्ठ पत्रकार हैं. लेख में लिखे विचार उनके निजी है.)


टटका खबर : सोमार,3अगस्त 2015 – टटका खबर\nटटका खबर : सोमार,3अगस्त 2015\nबहुते व्यस्त रहला का चलते आजु सबेरे टटका खबर ना दीहल जा सकल. रउरो सभे जानते बानी कि टटका खबर आ भोजपुरिका डाटकाम के वेबसाइटन के एक आदमी अकेले चलावेला. दुख के बात बा कि पचीस करोड़ भोजपुरी भाषी होखे के दावा होखला का बावजूद एह तरह के हालात बा कि दिन भर में पाँचो हजार लोग भोजपुरी साइटन पर कुल्ह मिलाईओ के ना आवसु. दोसरे ना त कवनो टिप्पणी करे के बा ना कवनो राय जाहिर करे के बा. हर आदमी आपन अलगे खूंटा गाड़ के झुनझुना बजावे में लागल बा. भोजपुरी से प्रेम रहीत त भोजपुरी में पहिलका वेबसाइट अँजोरिया के साथ देले रहीत लोग. ओकरा बाद से पता ना कतना वेबसाइट अइली सँ आ साल दू साल चल चला के चल दिहली सँ. शिकायत एकरो पर ना होखीत बशर्ते भोजपुरिया पाठक पाठिका कवनो वेबसाइट के मजगर बनावे में साथ दिहले रहीत. दुष्यंत कुमार के गजल के एगो शेर सुनाईं त कह सकीलें कि मेरे सीने में न सही तो तेरे सीने में सही/ हो कहीं भी आग लेकिन आग जलनी चाहिए.\nआजादी का बादे से चलल आवत नागालैण्ड समस्या के हल निकालत आ भारत सरकार आ अलगाववादी नागा संगठन एनएससीएन का बीच एतिहासिक समझौता पर दस्तखत हो गइल. दस्तखत का मौका पर प्रधानमंत्री नरेंद्र मोदी, एनएससीएन के संस्थापक सदस्य इसाक मुइवा, बीजेपी अध्यक्ष अमित शाह, केंद्रीय गृह मंत्री राजनाथ सिंह अउर रक्षा मंत्री मनोहर पर्रिकर मौजूद रहलें. एनएससीएन ढेर दिन से ग्रेटर नागालैण्ड के माँग करत रहुवे.\nसंसद में रोजे रोज होखत बवाल से अँउजाइल स्पीकर सुमित्रा महाजन आज 25 गो कांग्रेसी सांसदन के पाँच दिन खातिर निलंबित कर दिहली. एह फैसला के खिलाफ कांग्रेस अध्यक्ष सोनिया गाँधी तय कइली कि बाकिओ सांसद पाँच दिन गैर हाजिर रहीहें. कांग्रेस के एलान कइला का बाद तृणमूल कांग्रेस, आआपा, समेत कुछ अउरी विरोधी दल लोकसभा से एह दौरान गैर हाजिर रहे के एलान कइले बाड़े. एह लोग के एह फैसला के स्पीकर के फैसला के अन्याय माने के चाहींं आ ई लोग लोकतांत्रिक परंपरन के बरबाद करे में लागल बा.\nआतंकी संगठन इस्लामिक स्टेट का तरफ से इराक आ सीरिया में लड़े गइल सात गो हिन्दुस्तानी नवहियन में से छह गो के मौत हो गइल बा आ सात गो अबहियों लड़ाई में शामिल बाड़ें. एह सात गो अनेरियन में दू गो मुंबई का नियरा कल्याण के, एगो ऑस्ट्रेलिया में रहल कश्मीरी, आ एक एक गो तेलंगाना, बेंगलुरु, ओमान अउर सिंगापुर से बाड़ें. मारल जा चुकल छह गो में से तीन गो आतंकी संगठण इंडियन मुजाहिदीन से जुड़ल रहलें, दू गो महाराष्ट्र के रहुवन सँ आ एगो तेलंगाना से रहुवे.\nविधानसभा में अपना महागठबन्हन के हालत देखत नीतीश कुमार आ राबड़ी देवी चुनाव ना लड़े के एलान कइले बाड़न. ई लोग अपने त ना लड़ी बाकिर दोसरा के लड़वावे में आपन पूरा ताकत लगाई. एह तरह से एह लोग के आपन सीट बचावे के टेंशन ना रही आ पूरा समय दोसरा के जितावे में लगा सकी. पिछला लोकसभा चुनाव में कांग्रेसो के कुछ महारथी इहे चाल्हाकी कइले रहलन कि हार के बदनामी ना झेले के पड़ल.\nभारत सरकार नंगा सहवास देेखावे वाला वेबसाइटन के रोके के आदेश दिहले बिया त कुछ लोग बहुते नाराज हो गइल बा. एह लोग के कहना बा कि सरकार एह तरह के काम काहे करत बिया. सोशल मीडिया पर एह बारे में चहचहइला के बाढ़ आ गइल बा. बतावल जाला कि एह तरह के पोर्न साइट देखे वालन में भारत के लोग बहुते अधिका बा.\nनयका आइएएस लोग के अब जिला में बहाली से पहिले तीन महीना केन्द्र सरकार में सहायक सचिव बन के काम करे के पड़ी. साल 2013 बैच के डेढ़ सौ आईएएस अधिकारियन के बहालो कइल जा रहल बा. कहल जात बा कि दू साल के प्रशिक्षण का दौरान एह लोग के केन्द्र के संपर्क में आवे के कम मौका मिलेला जवन कमी एह तरह से दूर क दीहल जाई. तीन महीना का बाद एह लोग के पुरनके तरह राज्य सरकार के कैडर में जिला में एसडीएम बना दीहल जाई.\nबिहार के बक्सर जिला के ब्रह्मपुर इलाका में प्रेमेश्वरनाथ मंदिर का नियरा एगो बोलेरो पलट के पोखरा में गिर गइल आ पाँच गो किशोर डूब के मर गइलें. सगरी लाश पोखरा से निकाल लीहल गइल बा. बोलेरो पर एगारह जने सवार रहलें जवना में से छह लोग कूद के आपन जान बचा लीहल आ एह बचवन के छोड़ दीहल.\nरिजर्व बैंक के गवर्नर के अधिकारन में कटौती करे का बारे में केन्द्र सरकार के कहना बा कि ओकर अइसन कवनो मनसा नइखे आ लोग हवा में खयाली घोड़ दउड़ावत बा.\nपटना में तेली साहू सम्मेलन के संबोधित करत झारखंड के मुख्यमंत्री रघुवर दास कहलन कि नीतीश आ लालू घमंडी ह लोग आ ई लोग झूठ फरेब के खेती करत बिहार के बहुते पीछे धकेल दिहले बा.\nइस्लामिक स्टेट के लागत बा कि सपा सरकार का राज में पश्चिमी यूपी ओकर गोड़ जमावे ला सबले माफिक जमीन बन चुकल बा. पूर्वांचलो के कुछ इलाका ओकरा ला मुफीद बन गइल बा जइसे कि मुलायम सिंह के संसदीय इलाका आजमगढ़. एकर जानकारी सूघ के खुफिया एजेन्सी सरकारन के सचेत रहे के कहत बाड़े.\nभूमि अधिग्रहण विधेयक के बारे में बनावल गइल संसदीय समिति, 2013 के कानून में कइल छह गो संशोधन वापिस लेबे के तइयार हो गइल बा. देखल जाव कि अब विरोधियन के का रुख होखत बा संसद के दुनू सदनन में. राज्यसभा के मौजूदा समीकरण अइसन नइखे कि मोदी सरकार आपन कानून आसानी से पास करवा सके. हो सकेला कि भाजपा के ई फैसला कवनो बडहन रणनीति का तहत होखत होखे. समय बताई कि का होखत बा.\nसुप्रीम कोर्ट आजु हरियाणा के शिक्षक भर्ती घोटाला में तब मुख्‍यमंत्री रहल ओम प्रकाश चौटाला आ उनुका बेटा समेत अउरी लोगन के दलील खारिज करत ओह लोग के दीहल सजाय बरकारार राख दिहलसि. एह लोग के दस साल जेल में रहे के सजाय मिलल बा.\nगोवा के कांग्रसी सरकार का समय अधिकारियन के घूस दे के दू गो बड़हन परियोजना के ठेका लेबे के आरोप में एगो अमरीकी कम्‍पनी लुईस बर्जर के तब उपाध्‍यक्ष रहल सत्‍यकाम मोहंती के सोमार का दिने गोवा पुलिस गिरफ्तार क लिहलसि.\nमंगल का दिने रिजर्व बैंक के मौद्रिक नीति के समीक्षा रपट आवे से एक दिन पहिले सोमार के लगातार चउथा दिने शेयर बाजार में तेजी के रुख बनल रहल. सेंसेक्स सोमार का दिने 73 अंक आ निफ्टी 10 अंक चढ के बंद भइल.\nबिहार विधानमंडल के मानसून सत्र सोमार का दिन से शुरू भइल आ पहिला दिने देश के राष्ट्रपति रहल अब्दुल कलाम आ दोसरो दिवंगत नेता लोग के सरधांजलि दे के सदन स्थगित कर दीहल गइल. आजु सदन का पटल पर 16745 करोड़ के अनुपूरक मांग वाला बजट राख दीहल गइल. सदन में आजु जदयू के बागी विधायको मौजूद रहलें आ कार्यवाही में शामिल भइलें. आजुए चौबीस गो विधानपार्षद लोग के किरियो धरावल गइल. ई लोग हालही में भइल चुनाव जीत के आइल बा. विधान परिषद के उपसभापति सलीम परवेज के चुनाव हार गइला का चलते अब उपाध्यक्ष के चुनाव के अधिसूचना जारी हो गइल. काल्हु ले परचा दाखिल हो सकी आ अगर जरूरी भइल त पाँच अगस्त के चुनाव करा लीहल जाई..\nTags: News in Bhojpuri, अँजोरिया, टटका खबर, भोजपुरी में खबर., भोजपुरी वेबसाइट\nOne Response “टटका खबर : सोमार,3अगस्त 2015”\nबहुते दुख के बात बा कि के जबाब नइखे देत


सुगना के सेट पर रासरंग – Anjoria\nOct 22, 2010 अजय ओझा, आदित्य ओझा, सुगना\nनिर्माता-निर्देशक अजय के॰ ओझा के पहिलका भोजपुरी फिल्म सुगना के सेट पर पहिलके दिने रास-रंग के समा बन्हा गइल. मदर नेचर केयर बंगला गढ़ में ई नज़ारा ओहिजा मौजूद कलाकार आ तकनीशियनन का साथे सगरी पत्रकारों देखलें आ खूब आनंद लिहलें.\nसेट पर मंत्रीजी बनल प्रमोद माऊथो के दरबार लागल रहे आ चमचन का सूची में शामिल शराब के व्यवसायी बनल प्रदीप गुप्ता आ भ्रष्ट पुलिस औफिसर बनल गोविन्दो खत्री आपन सुधबुध भुलाइल रहलें. महफिल में नृत्यांगना सीमा सिंह जलवानशीं रहली. सीमा पर सभे फिदा रहे आ ऊ अपना रौ में गवले जात रही ई जवनिया के जाम पी ल ए राजाजी. सीमा के रूप लावण्य महफिल मे उन्माद पैदाकरत रहुवे त प्रमोद माऊथो के काईयांपन एगो अलगे भवितव्य के संकेत देत रहे. “सनम हम आपके हैं” आ “सुबह होने तक” जइसन हिन्दी फिल्म बना चुकल अजय ओझा एह फिल्म से अपना छोटका बेटा आदित्य ओझा के नायक बनाके रजतपट पर उतारत बाड़न. राजीव दिनकर एह फिल्म के दूसरका प्रमुख कलाकार हउवें.\nएगो प्रेम कहानी वाली फिलिम होखला का बावजूद सुगना पूरा तरह से एक्शन पैक्ड होखी. ओझाजी के कहना बा कि ई फिल्म भोजपुरी दर्शकन के सोच बदल दीहि. सुगना एगो सार्थक आ सम्पूर्ण मनोरंजक फिल्म होई.


हद, हदस, हदसल, हदसावल, हदसी, हदीस, हादसा (बतकुच्चन – 205) – Anjoria\nनवम्बर 10, 2016 बतकुच्चन, हद, हदस, हदसल, हदसावल, हदसी, हदीस, हादसा\nहद, हदस, हदसल, हदसावल, हदसी, हदीस, हादसा. मामिला बेहद गंभीर बा आ बतकुच्चन करे में मन हदसल बा कि पता ना कब केने से इशरत के अब्बा भा वानी के फुआ सामने आ जइहें घेर बान्ह करे खाति. से हम अपना हद में रहे के भरपूर कोशिश करब. आ कुछ कहे से पहिले इहो बता दीहल चाहब कि एह बतकुच्चन के हदीस से कवनो संबंघ नइखे. जबकि सगरी दुनिया देखत बा कि कइसे अमन के मजहब के जाहिल नालायक उपदेशक के भाषणबाजी से सगरी दुनिया में हदस पसरल जात बा आ हदसल लोग में अतना बेंवत नइखे कि ऊ लोग दिमागी रुप से जकरल एह नाईक के तीरन पर रोक लगा सके. एगो उहो समय रहल बा एह देश में जब एह आगलगवना के बोलवा के देश के अफसरान के बुद्धि सिखावल जात रहे. आजुवो एकरा पैरवीकारन के कमी नइखे. आ एही चलते हमहू हदसल बानी.\nमीडिया के एगो बड़हन तबका कब गँवे से मिडिलमैन बन गइल पते ना चलल. आ अब त ई जमात खुलेआम देशद्रोहियन के दलाली करे में लाग गइल बा. दहशतगर्द हदसी के मासूम सोशल एक्टिविस्ट बना के परोसे में लागल बा ई लोग. आगलगवना के अमन के उपदेशक बतावल जात बा. खैर छोड़ीं एकरो के. लवटल जाव भाषा के हद में.\nहद माने होला सीवान, अंत, सीमा. एह हद के पार जाए में मन में एगो डर उपजेला. एही डर से मन में हदस होखे लागेला कि कवनो हादसा जनि हो जाव. हादसा अचके मे भइल ओह घटना के कहल जाला जवना से जानमाल के नुकसान हो जाला. हादसा असंभावित घटना के कहल जाला जवन अचके में हो जाला. रेलवे के एगो ध्येय वाक्य हवे – सतर्कता गई, दुर्घटना भई. बाकि सतर्क ओकरा से होखल जा सकेला जवना का पाछा कवनो तर्क होखो. अतार्किक बेतुक वाला बात से सतर्क ना रहल जा सके. जब कवनो घटना होखे के संभावना बनल रहेला त ओकरा से हदस ना होखे ओकर अनेसा होला. अनेसा होखल आ हदस होखल अलग अलग तरह के भाव होला.\nकुछ लोग हादसा करावेला आ अपना एह बात से लोग के हदसवले रहेला. अब जे हदस गइल से त भइल हदसल, बाकि जे हदसावल ओकरा के कहल जाव? अंगरेजी के टेररिस्ट, हिन्दी के आतंकी, आ उर्दू के दहशतगर्द ला भोजपुरी में का कहल जाव? सभे जानेला आ मानेला कि भाषा समाज के बनइबे भर ना करे ओकरा से बनबो करेले. अब सहज भाव से जिएवाला भोजपुरिया समाज अइसनकन के सोचिए ना सकल. से शब्दकोष में खोजलो पर ना मिलल एह दहशतगर्दी भा हदसवनी करेवालन खाति कवनो शब्द. हमरा समुझ से अइसनका लोग के हदसी भा हदसावन कहल सहज होखी बाकि आखिरी फैसला त समाजे के करे के बा. हम आपन सुझावे भर दे सकिलें.\nआ चलत चलत बतावल जरुरी लागत बा हदीस का बारे में. हदीस इस्लाम के एगो पावन ग्रंथ, पाक किताब ह जवना में पैगम्बर साहब के जीवन आ उहां के कहनामन के जिक्र दर्ज बा. भूल चूक ला माफी माँगत आदर से प्रणाम करत बानी एह ग्रंथ के.\nOne thought on “हद, हदस, हदसल, हदसावल, हदसी, हदीस, हादसा (बतकुच्चन – 205)”\nनवम्बर 10, 2016 को 9:59 पूर्वाह्न पर\nबतकुच्चन के ई आखिड़ी कड़ी रहल जवन कोलकाता के अखबार सन्मार्ग में छपे ला भेजला रहनी. पता ना छपल कि ना बाकि एकरा बाद कवनो दोसर कड़ी ना लिखनी.\nबतकुच्चन के प्रकाशन काहे बन्द भइल एकरा बारे में जानकारी बाँटल जरुरी लागत बा. मामिला पुरान हो गइल बा तबो जान लीं कि सन्मार्ग का तरफ से आपत्ति कइल गइल कि हम दोसरा अखबार ला लिखल बन्द क दीं. कवनो एके गो अखबार के चुने के कहल गइल – सन्मार्ग के भा समाज्ञा के.\nचूंकि शर्त सन्मार्ग का तरफ से आइल रहल से हम इचिको देरी ना कइनी आ कह दीहनी कि सन्मार्ग ला लिखल बन्द करत बानी. आ एकरा बाद बतकुच्चन लिखल बन्द क दिहनी.\nतब से समाज्ञा पर बाति के बतंगड़ नियमित रुप से छपत बा जवना के हम एहिजो प्रकाशित क दीलें कुछ समय बाद. दुनू के शैली आ संस्कार अलग तरह के बा.


‘कालिया’ चहुँपल जहानाबाद – Anjoria\nपर साल अपना फिल्म ‘रंगबाज’ से लोगन के दिलोदिमाग पर हावी हो जाये वाला हैदर काजमी आजुकाल्हु ‘कालिया’ के शूटिंग खातिर जहानाबाद गइल बाड़े. पहिला बेर जहानाबाद में कवनो फिलिम के शूटिंग होखत बा. जबरदस्त एक्शन से भरल फिल्म ‘कालिया’ में हैदर काजमी के नायिका बाड़ी अक्षरा सिंह. निर्देशन शिवराम यादव के बा जिनकर निर्देशित फिलिम रहल ‘रंगबाज’ सफलता के नया रिकार्ड बनवलसि.\n‘कालिया’ में मुख्य खलनायक बाड़े अनिल यादव आ बालेश्वर सिंह. कहानी खुद शिवराम यादव के लिखल ह आ बनावत बाड़े एस.सी. डिजिटल प्रा. लि.. भोजपुरी फिलिमन के मिथुन चक्रवर्ती कहात हैदर काजमी के जलवा एह घरी बिहार में आम बा. जब ‘रंगबाज’ रिलीज होखे के रहल त कई गो भोजपुरी फिलिमन के रिलीज टार दिहल गइल रहे. दर्शको हैदर काजमी के हाथों हाथ लिहले आ पचास से अधिका थियेटरन में एक साथ रिलीज ‘रंगबाज’ बिहार में सफलता के जादू चला दिहलसि.


भोजपुरी विशेष: मालवा अउरी भोजपुरी में का संबंध बा जानीं | Bhojpuri special malwa bhojpuri maharaja vikramaditya history reva prasad dwivedi nodakm – News18 हिंदी\nबाकिर जे भोजपुरी के गरिमा नइखे जानत, ओकरा के ई बतावल जरूरी बा कि भोजपुरी भाषा के इतिहास सातवीं शताब्दी से भी पुरान ह.\nभोजपुरी बोले में आत्मीयता आ गर्व त भोजपुरी वालन के होइबे करेला, महाराज विक्रमादित्य के राजा वंसज राजा भोज के भी भोजपुरी से बहुत प्रेम रहल हा. मालवा छेत्र आ भोजपुरी के एही संबंध के बतावत हवे लेखक\nकई लोग ई शिकायत करेला कि कुछ प्राणी बड़का अफसर बनि गइला आ उच्चकोटि के रहन- सहन के बाद भोजपुरी बोले में लजाला. हालांकि अइसन लोग कमे संख्या में होइहें. बाकिर जे भोजपुरी के गरिमा नइखे जानत, ओकरा के ई बतावल जरूरी बा कि भोजपुरी भाषा के इतिहास सातवीं शताब्दी से भी पुरान ह. कुछ विद्वान लोगन के विचार से राजा भोज के जन्म सन 980 में भइल रहे. लेकिन कहल जाला कि पूर्वी उत्तर प्रदेश आ बिहार में भोजपुरी बोलला आ लिखला के इतिहास सातवीं शताब्दी से पहिले के ह. त राजा भोज के जन्म 980 में महाराजा विक्रमादित्य के नगरी उज्जैन में भइल. राजा भोज सम्राट विक्रमादित्य के वंशज रहलन.\nपंद्रह साल के उमिर में उनुकर राज्याभिषेक हो गइल. माने ऊ राजा बनि गइले. राज्याभिषेक मालवा राजसिंहासन पर भइल. प्रसिद्ध संस्कृत के विद्वान डॉ रेवा प्रसाद द्विवेदी लिखले बाड़न कि राजा भोज के शासनन केरल के समुद्र तट तक रहे. उनही के परिजन लोग दू भाग में बंटि गइल लोग आ आपन शासन पूर्वी उत्तर प्रदेश आ बिहार में (ओह घरी पूर्वी उत्तर प्रदेश आ बिहार नामक कौनो स्थान ना रहे, बाद में ई नांव धराइल) स्थापित कइके एगो भोजपुर एहिजो बसावल लो. जबकि मध्यप्रदेश में पहिलहीं से भोजपुर नांव के एगो जगह रहे. मध्य प्रदेश के राजधानी भोपाल राजा भोज बसवले रहलन. कहल जाला कि संजोगवश एक बार एगो भोजपुरी भाषी से राजा भोज के भेंट हो गइल. ऊ भोजपुरिहा उनुका के भोजपुरी के कुछु मीठ गीत सुनवलसि आ ओकरा व्यक्तित्व में आत्मीयता रहे.\nओकरा लगे भोजपुरी में लिखल कुछ हस्तलिखित श्रेष्ठ किताब रहली सन. राजा बहुत चकित भइलन. तबे से राजा भोज के भोजपुरी से प्रेम हो गइल. एहीसे उनकर परिजन भोजपुरी वाला इलाका से प्रेम करे लागल लोग आ भोजपुरिया इलाका में बसि गइल लोग. एहिजे मालवी आ भोजपुरी के संगम भइल. भोजपुरी एतना प्रभावशाली रहे कि मालवा से लोगन के लेआ के भोजपुरी वाला इलाका में बसा दिहलसि. ओह घरी एक भाषा दोसरा भाषा के खींचत रहलि सन. भोजपुरी के मालवा क्षेत्र में ओही घरी से प्रवेश हो गइल.\nराजा भोज स्वयं बहुत बड़ विद्वान रहले. कहल जाला कि ऊ धर्म, खगोल विद्या, कला, कोश रचना, भवन निर्माण, काव्य, औषधि शास्त्र पर केंद्रित किताब लिखले बाड़े. ऊ सन 1000 से 1055 तक राज कइलन. कुछ विद्वान कहेला लोग कि राजा भोज के 84 गो ग्रंथ में से 21 गो ग्रंथ बांचल बा. ऊ कई गो देशन के जीति लिहले. उनकर मेहरारू (पत्नी) के नाम लीलावती रहे आ ऊहो बहुत विद्वान रहली. राजा भोज आ रानी लीलावती के भोजपुरी प्रेम बहुत गहिर रहे. ऊ मध्यप्रदेश में कौनो कार्यक्रम होखे तो पूर्वी उत्तर प्रदेश आ बिहार के भोजपुरी के कलाकारन के जरूर बोलावसु. उनुकर गहिर इच्छा रहे कि भोजपुरी भाषा से उनुकर संबंध लगातार बनल रहे. कहल जाला कि उनुकर वंशज लोग बाद में भोजपुरिया लोगन से शादी- बियाह के संबंध भी बनावल लोग.\nओकरा बाद ओह परिवार के लोगन के अनगिनत शादी भोजपुरी बोले वाला लोगन से भइल. ई राजा भोज के भोजपुरी भाषा के प्रति प्रेम के कारण संभव भइल. ओह घरी बियाह- शादी सांस्कृति विरासत के समृद्धि देखि के होत रहे. भोजपुरिया इलाका ओह घरी सभ्यता आ संस्कृति के संगे- संगे विद्वता के क्षेत्र में भी बेजोड़ रहे.\nत एतना समृद्ध भाषा के बोले में गर्व ना होखे त ओह आदमी के का कहल जाउ. भाषा दोसरकी महतारी कहाले. पहली महतारी जे जनम दिहल. आ दोसरकी महतारी ऊ भाषा जवन हमार महतारी के मुंह से सुने के मिलल. त भोजपुरी के एहसे सशक्त भाषा कहल जाला कि ओकरा में मनुष्य के कुल भावना आ चुनौतियन के विस्तार से वर्णन बा. अइसने रचना पाठक के दिल आ दिमाग में उतरि जाली सन. ओही परंपरा के पालन करे वाला साहित्यकार आ लेखक आजुओ बाड़े. जे भी भोजपुरी भाषा से जुड़ल कौनो काम करता आ चाहे कौनो रूप में भोजपुरी के समृद्ध करता ऊ प्रणाम करे के पात्र बा, आदर करे पात्र बा. जे कहता कि भोजपुरी में लिखला से केहू समृद्ध ना होई, विश्व स्तर पर प्रसिद्ध ना होई, ऊ भ्रम में बा. भोजपुरी दिन पर दिन ताकतवर भाषा होखल जातिया.\nदुनिया भर में ओकरा के बोले वाला करोड़ो संख्या में बाड़न. अइसन मीठ बोली कहां मिली. रउवां कतनो तनाव में रहीं, तनिकी भर केहू भोजपुरिया मिठास से बोलि देउ- “ए छोड़ मरदे, भगवान जी बाड़े नू. सब भार तूंही लेब, ….. सब भगवान के दे द. ऊ जरूरे मदद करिहें.” बस देखीं, लागी कि रउरा कपार से का जाने कतना मन के बोझ उतरि गइल. तनी मंदिर के घंटी सुनि लीं, मये थकान आ तनाव पानी में बहि जाई.\nएक हाली के बाति ह कि शादी- बियाह में लइका के पता लगावे महाराष्ट्र के एगो इलाका में दू जाना भोजपुरिहा गइल लो. उनुका घर में एगो कमासुत बियाह करे लायक लइका बा. गइल लो त पता चलल कि ऊ परिवार तो दू साल पहिले ई जगह छोड़ि के चलि गइल. राति हो गइल रहे. त ओह लोगन के ओहिजे ग्राम प्रधान के घरे ठहरे के परल. ग्राम प्रधान कहले कि हमरा घरे भोजन करीं सभे. भोजपुरिहा भाई लो कहल कि हमनी का खुद के बनावल भोजने करे नी जा. हमनी के गोइंठा, आटा, दाल आ आलू के इंतजाम क दीं. पइसा हमनीं का देब जा. ग्राम प्रधान पइसा ना लिहले आ पुछले कि गोइंठा का ह. ई बतावल लो कि गाय- भैंस के सूखल गोबर के गोइंठा कहल जाला. ओहिजा गोइंठा त ना रहे बाकिर सूखल गोबर संयोग से रहे.\nबस भोजपुरिया भाई लोग कुछ बर्तन मांगि के आइल सामान से लिट्ठी, चोखा आ दाल बनावल लोग आ ग्राम प्रधान के कहल लो कि आजु रउवां हमनी के संगे भोजन करीं. ग्राम प्रधान एह व्यंजन के उत्सुकता में ओही लोगन के संगे भोजन कइले. भोजन क के ऊ लिट्टी- चोखा के दीवाना हो गइले. भोजपुरिया भाई लो कहल कि देखीं, जब भी रउवां लिट्टी- चोखा बनाईं त गाढ़ दाल जरूर बनाईं. लिट्टी जब शुद्ध घीव डालल दाल में डुबाइ के खाइब त स्वर्ग के आनंद मिली. ग्राम प्रधान कहले कि रउवां सभे त शुद्ध घीव मंगबे ना कइनी ह सभे. भोजपुरिया भाई कहल लो कि अब का का मांगी जा. बस आजु भोजन संपन्न भइल, ईश्वर के कृपा बा. ग्राम प्रधान कहले कि हमरा घर में शुद्ध घीव भरल बा. तनिको हम जनितीं कि ईहो लागेला त हम हाजिर क दीतीं. भोजपुरिया लोग रातिए भर में ग्राम प्रधान के दिल जीत लिहल लोग. त भोजपुरी के महिमा अपरंपार बा. एकर जतना तारीफ करीं, कमे बा.\nTags: Bhojpuri, Bhojpuri special, Malwa\nFIRST PUBLISHED : September 11, 2020, 19:33 IST


रोहिंग्या रोहेंगा – बतंगड़ 54 – Anjoria\nसितम्बर 27, 2017 बतंगड़, रोहिंग्या, रोहिंग्या मुसलमान\nकुछ बात बा हिन्दुस्तान में कि नमकहराम एकरा खिलाफो रहेलें आ एहिजे ठाँवो खोजेलें. हिन्दुस्तान के बड़हन जमात रहला का बावजूद एहिजा हिन्दूवन के आवाज पसरे ना दीहल जाव. मीडिया आपन पूरा जोर लगा देले कि हिन्दूवन का खिलाफ होखत अन्याय के खबर मीडिया में जनि आ पावे आ छोट से छोटो खबर जवना के इस्तेमाल हिन्दूवन का खिलाफ कइल जा सके ओकरा के जम के उछालल जाव. पिछला सरकार का बेरा त एह तरह के मीडिया अतना ताकतवर रहल कि केहू कुछ बोल ना पावत रहुवे. धन्य हो सोशल मीडिया के आगम, जवना का बाद ओह एकतरफा हिन्दूविरोधी मीडिया के झूठ के पर्दाफाश होखे लागल. आजादी का बाद नेतवन के जमात एही उपाय में लागल रहत रहुवे कि कवना तरह से हिन्दूवन के बाँट के राखल जाव. कबो जाति का नाम प त कबो भाषा का नाम पर. बाकिर हर अति के कबो ना कबो अंत जरुर होला आ एह हिन्दू विरोधो के अंतो अब लउके लागल. उमेद कइल जाव कि देर सबेर हिन्दू विरोध के कवनो आश्रय ना मिल पाई हिन्दूस्तान में. आ अगर अइसन ना भइल त आगा के बतियावल जाय.\nरोहिंग्या मुसलमानन में आपन माई-बहिन देखे-खोजे वाला लोग तहिया केने लुकाइल रहल जब कश्मीरी हिन्दूवन के बहिन-बेटियन के सरेआम अस्मत लूटल गइल आ कत्लेआम मचा के कश्मीर घाटी से बेदखल क दीहल गइल. आजु ले ई लोग अपने देश में रिफ्यूजी बन के रहत बा आ ओह लोग के फिकिर करे वाला, ओह लोग के आवाज उठावेवालन में कवनो सेकुलर, कवनो लिबरल, कवनो आजात खयाल के पक्षधर ना लउकसि. जब एह लोग के कश्मीर में फेर से बसावे के योजना बनावल जात बा त कहात बा कि एहसे ओह इलाका के आबादी के बैलेंस बिगड़ जाई. बैलेंस त तहिया बिगड़ल जहिया कश्मीर घाटी में हिन्दूवन का खिलाफ अत्याचार के अति क दीहल गइल आ ओह लोग के मजबूर क दीहल गइल आपन घर संपति सबकुछ छोड़छाड़ के भाग पराये के. सोचे वाली बात त इहो बा कि अतना अत्याचार सहला का बावजूद ई लोग कवनो आतंकी गुट, कवनो फिदायीन बनावे के काहे ना सोचल. शायद एही चलते मोहनोदास कहले रहलें कि हिन्दू कायर कौम ह आ एकरा अपना अत्याचारियन का सोझा सरेंडर क देबे के चाहीं, विरोध करे के सोचबो मत करे ई लोग. मजहबी आधार पर देश बँटइला का बावजूद एगो सोचल समुझल रणनीति का तहत हिन्दूस्तान के सेकुलर देश बना दीहल गइल आ एकरा के हमेशा ला मजबूर बना दीहल गइल.\nसोचे के बाति त इहो बा कि कइसे हजारन रोहिंग्या पूरा देश लाँघत जम्मू ले पँहुचा दीहल गइलें आ ओहिजा के हिन्दूवन का छाती प मूंग दरे ला ओहिजे बसा दीहल गइलें. जबकि एह लोग के कश्मीर के मुस्लिम बहुल इलाकन में बसल अधिका सहज रहीत. आ अब जब एह रोंहिग्यन के हटावे के बात कहल जात बा त खुलेआम चुनौती दीहल जा रहल बा कि रोहंग्या रोंहेगा ! केहू एहनी का हटावे का बारे में सोचे के हिमाकत मत करो ना त हिन्दुस्तान के ईंट से ईंट बजा दीहल जाई. आ एहनी के धमकी के महिटायवलो आसान नइखे काहें कि आजु ले त इहे देखत आइल बानी सँ. आ सोचे वाली बात इहो बा कि ई लोग कवनो मुस्लिम देश में पनाह काहे ना खोजे जबकि ओहिजा सभकुछ बा – धन, जमीन, आ मजहबी माहौल तीनो.\nत मान लीहल जाव कि रोहिंग्या रोहेंगा आ आखिरकार हमनिए के कवनो दोसर ठाँव खोजे के जरुरत पड़े वाला बा. बाकिर हमनी का कहाँ जाएब सँ ? पूरा दुनिया में खोजले कवनो हिन्दू देश नइखे मिले वाला. एगो नेपाल रहबो कइल त बँवारा गिरोह का फेर में ओकरो के सेकुलर बना दीहल गइल. त अधिका आसान रही कि मजहब बदल लीहल जाव. देश में मजहब बदलले लोगन के बहुतायतो बा. दीदीयो के दिक्कत ना होखी तब. सोचीं, काहे कि समय तेजी से घटत जा रहल बा.\nविजया, के जया ? – बतंगड़ 55


गोवा में अवैध खनन का मामिला में 20 फीसदी खानन के नोटिस भेजल गइल बा.\nजद-यु नइखे चाहत कि नरेन्द्र मोदी के प्रधानमंत्री पद के उम्मीदवार बनावे भाजपा\nबिहार में सत्तारूढ़ जनता दल-युनाइटेड गुजरात के मुख्यमंत्री नरेंद्र मोदी के उपास से दूरी त बनवलही बा, 2014 के आम चुनाव में उनुका के प्रधानमंत्री पद के उम्मीदवार बनावे का खिलाफ आवाजो उठवले बा. हालांकि नीतीश कुमार अपना मुँह से कुछ नइखन बोलले. बिहार जदयू अध्यक्ष बशिष्ठ नारायण सिंह के कहना बा कि “मोदी के उपास से हमनी के कवनो लेना देना नइखे. ई भाजपा के प्रदर्शन हवे, राजग के ना.” अतने ना, वशिष्ठ नारायण सिंह इहो जोड़ले कि, “जहां ले विकास, सद्भावना अउर बेहतरी खातिर बदलाव के सवाल बा, नीतीश कुमार माथ पर बाड़न आ नीतीश मॉडल के चरचा देश में आ बाहरो होखत बा.”\nएगो अउरी जदयू नेता शिवानंद तिवारी मोदी के छवि पर सोझे सवाल उठावत कहले कि जवन आदमी अपना राज्य में ‘राजधर्म निभावे में विफल’ रहल ओकरा पर कइसे विश्वास होखे कि ऊ देश में राजधर्म निभा पाई. कहलन कि मोदी राजग के प्रधानमंत्री पद के उम्मीदवार के रूप में सकारल ना जा सकसु.\nराजनीतिक जानकारन के कहना बा कि बिहार के जदयू में नीतीश कुमार का मरजी बिना कुछ ना होखे आ सब कुछ उनुका सहमतिए से कहात बा.\nजदयू के राष्ट्रीय अध्यक्ष शरद यादव कहले कि जवना देश में 70 से 80 फीसदी लोग भूखे रहि जाला ओहिजा एक आदमी के उपास राष्ट्रीय बहस के मुद्दा बन गइल अफसोस के बाति बा.(इंडो-एशियन न्यूज सर्विस)\nउपवास पर राजनीति गरमात देखि नरेन्द्र मोदी सफाई दिहले बाड़न कि ऊ अपना के प्रधानमंत्री का रूप में स्थापित करे खातिर ई उपास नइखन करत.\nपश्चिम बंगाल विधानसभा उपचुनाव लड़त मुख्यमंत्री ममता बनर्जी के निर्वाचन क्षेत्र में तृणमूल के प्रचार अभियान का दौरान नारेबाजी कम आ रवींद्र संगीत अधिका सुनात बा.\nपश्चिम बंगाल में चार गो जहरखुरानन के अतवार का दिने रेलवे पुलिस गिरफ्तार कर लिहलसि.\nअपना मरद के हरकत से तंग आ के मध्य प्रदेश के बैतूल जिला में एगो मेहरारू ओकरा के पत्थर से कूच के मुआ दिहलसि. पुलिस ओकरा के हत्या के मुकदमा में गिरफ्तार कर लिहयले बिया.\n2002 में भइल गुजरात दंगा मामिला में मुख्यमंत्री नरेंद्र मोदी के भूमिका पर सवाल उठावत सर्वोच्च न्यायालय में हलफनामा दाखिल करे वाला वरिष्ठ पुलिस अधिकारी संजीव भट्ट के अतवार का दिने आरोपपत्र थमा दिहल गइल.\nमौसम विभाग के कहना बा कि मानसून अब समाप्ति पर बा.\nतमिलनाडु के पहाड़ी इलाकन में औरतन के मुफ्त में स्टोव बाँटल जाई. हालांकि एह योजना के सुप्रीम कोर्ट में चुनौती दिहल गइल बा.\nगुजरात मुख्यमंत्री नरेंद्र मोदी के ‘सद्भावना’ उपास का खिलाफ प्रदर्शन करे से पहिलही मल्लिका साराभाई आ मुकुल सिन्हा समेत बीसेक लोग के अतवार का दिने हिरासत में ले लिहल गइल.\nविस्फोटक का साथे एगो महिला नक्सली के झारखण्ड के गढ़वा जिला से अतवार का दिने गिरफ्तार कर लिहल गइल.\nतमिलनाडु में भाकपा के वरिष्ठ नेता आ संस्थापकन में से एक सी. सुब्रह्मण्यम के अतवार का दिने चेन्नई में 102 साल का उमिर में निधन हो गइल.\nनरेन्द्र मोदी के उपास के समर्थन देबे खातिर झारखण्ड के मुख्यमंत्री अर्जुन मुंडा अहमदाबाद जइहन.\nअसम को संयुक्त राष्ट्र से अपना ग्रामीण स्वच्छता कार्यक्रम खातिर 25 लाख डॉलर के सहायता मिलल बा.\nछत्तीसगढ़ के राजनांदगांव जिला में एगो आदमखोर बाघ का चलते दर्जन भर गांव के लोग दहशत में जियत बा.\nपुणे पुलिस अतवार का दिने एगो व्यापारी के ढेरे विस्फोटक आ हथियारन का साथ गिरफ्तार कर लिहलसि.\nबैंक परीक्षा में ना बइठे दिहल गइल परीक्षार्थी अतवार का दिने मध्यप्रदेश में कई जगहा हंगामा कइलन.\nअन्ना के ‘राइट टू रिकॉल’ विचार के अव्यवहारिक बतवले संवैधानिक विशेषज्ञ.\nमध्य प्रदेश के टीकमगढ़ विशेष सशस्त्र बल के कांस्टेबल जगन्नाथ सिंह यादव फांसी लगाके खुदकुशी कर लिहलसि. बतावल जात बा कि मानसिक परेशानी का चलते ऊ अइसन काम कइलसि.\nपश्चिमी देश से आइल योग गुरु गुड़गाँव में भारतीयन के प्रचीन ध्यान अउर योग के तकनीक सिखावत बाड़े.\nबेंगलुरू के सुरक्षा खातिर 500 करोड़ रुपिया के निगरानी प्रणाली लगावल जाई.\nयमन में प्रदर्शकारियन पर सरकारी गोलीबारी से 18 लोग मरल. सौ से बेसी लोग घवाहिल भइले.\nनेपाल के प्रधानमंत्री बाबूराम भट्टराई एह हफ्ता न्यूयार्क में प्रधानमंत्री मनमोहन सिंह आ चीनी राष्ट्रपति हू जिंताओ का साथे भेंट करीहें.\nदलाई लामा अगिला महीना होखे जा रहल अपना घनिष्ठ दोस्त, नोबेल पुरस्कार विजेता डेसमंड टूटू से भेंट करे खातिर दक्षिण अफ्रीका से वीजा मिले के इंतजार करत बाड़न.\nरूसी प्रधानमंत्री व्लादमीर पुतिन, जर्मनी के चांसलर एंजेला मार्केल अउर माइक्रोसॉफ्ट के सह संस्थापक बिल गेट्स के कंफ्यूशियस शांति पुरस्कार खातिर नामित कइल गइल बा. चीन के एह पुरस्कार के शांति के नोबेल पुरस्कार जइसन मान मिलेला.\nमिस्र में संसदीय चुनाव 21 नवम्बर से करावे के बाति कहले बा मिस्र के सर्वोच्च निर्वाचन आयोग.\nअफगानिस्तान में नाटो के लड़ाकू विमान हमला कर के कम से कम 18 तालिबानी आतंकवादी के मार गिरवलसि.\nपाकिस्तान के दक्षिणी क्षेत्र में आइल बाढ़ से अबले करीब 300 लोग के जान जा चुकल बा आ 60 लाख लोग प्रभावित भइल बा.\nचीनी विद्वानसुझवले कि भारत-चीन-अफ्रीका में तितरफा सहयोग बनावल जाव. अफ्रीका में भारत आ चीन का बीच प्रतिद्वंद्विता के अटकल लगावल जात बा.\nसीबीआई सत्यम घोटाला मामिला के अदालत में पेश करे खातिर 30 सितम्बर ले अतिरिक्त समय अदालत से मंगले बिया.\nसार्वजनिक क्षेत्र के बिजली उत्पादक कम्पनी एनटीपीसी 17,120 करोड़ रुपिया के ठेका तमिलनाडु के बिजली उपकरण निर्माता कम्पनियन के दिहले बिया.\nविदेशी व्यापार प्रबंधन के मशहूर संस्था इंडियन इंस्टीट्यूट ऑफ फॉरेन ट्रेड (आईआईएफटी) अफ्रीकी देश युगांडा का राजधानी कम्पाला में आपन नया परिसर खोली जवन देश से बहरी ओकर पहिलका पूर्णकालिक पाठ्यक्रम वाला परिसर होखी.\nबॉलीवुड अभिनेत्री माधुरी दीक्षित अब हमेशा खातिर भारत लवटे के फैसला कर लिहली. 12 साल पहिले एगो हृदय रोग विशेषज्ञ श्रीराम नेने से विआह कर के ऊ अमेरिका चल गइल रही.\nबॉलीवुड अभिनेत्री सोहा अली खान बतवले बाड़ी कि फेफड़ा के संक्रमण से जूझत उनुकर पिता मंसूर अली खान पटौदी के सेहत सुधरत बा.\nअपना दोस्त अमर सिंह से तबियत जाने पूछे अतवार का दिने अमिताभ बच्चन अपना बेटी श्वेता का साथे एम्स में भेंट कइलन.\nअनुराग कश्यप के ‘देव डी’ से बॉलीवुड में प्रवेश करे वाली काल्कि कोचलिन के कहना बा कि पिछला दू साल में ऊ अपना के ढेर बदलले बाड़ी.\nबॉलीवुड में गोड़ जमावे में लागल पाकिस्तानी अभिनेता आ गायक अली जाफर अपना के सलमान खान के प्रशंसक बतवले.\nटीम भले हार के नीचे सरक गइल होखे बाकिर क्रिकेट कप्तान धौनी तीन जगह के छलांग लगावत अंतर्राष्ट्रीय क्रिकेट परिषद के एकदिना रैंकिंग में छठवा जगह पर चहुँप गइले.\nमध्यप्रदेश के संजय जगदाले बनीहें बीसीसीआई के सचिव आ अजय शिर्के कोषाध्यक्ष.\nडेविस कप में भारत के हराके जापान विश्व ग्रुप में पहुंचल.\nचैम्पियंस लीग के क्वालीफायर मुकाबला सोमार से करावल जाई.\nशाकिब अल हसन के बांग्लादेश क्रिकेट टीम के कप्तानि से हटवला से नाराज बांग्लादेश क्रिकेट बोर्ड निदेशक इनायत हुसैन सिराज अधिकारियन पर सवाल उठवलन.


लद्दाख के गलवान घाटी में काल्हु चीन का साथे भइल सैनिक भिड़न्त में भारत के 20 गो सैनिक बलिदान हो गइलें. एहमें एगो कर्नल आ दू गो जवान के मौत के खबर पहिले आइल रहुवे बाकिर बाद में सेना का तरफ से जारी बयान में कहल गइल कि दुर्गम इलाका आ बहुते पाला का चलते घवाहिल 17 गो सैनिकनो के बचावल ना जा सकल आ ओही लोग के मौत हो गइल.\nअपुष्ट खबर इहो बा कि चीनो के अनेके सैनिक एह झड़प में मराइल बाड़ें बाकिर कोरोना मौत के खबर में हेरफेर करेवाला चीन से उमीद ना कइल जा सके कि ऊ अपना तरफ भइल नुकसान के खुलासा करी.\nभारत के कहना बा कि झड़प का पीछे चीनी सेना के दोगलई बा कि सहमति बनला का बावजूद ऊ मौका पर एकतरफा हालात बदले के कोशिश कइलसि जवना के भारत माने के तइयार ना रहुवे.\nऐने देश में चीन के पक्षधारी आ देश के विपक्षियन के कहना बा कि भारत चीन का साथे माथ स्तर पर बातचीत क के मामिला सलटावे. दुख के बात बा कि ना त राहुल गाँधी ना बँवारा गिरोह एह झड़प खातिर चीन का खिलाफ कुछ बोलल. चीनी पइसा पवले कुछ मीडियो में एह झड़प के एकतरफा रपट देखावल बतावल गइल.\nदुनु देश का बीय एह तरह के सैनिक भिड़न्त 53 बरीस बाद भइल बा. अब चुंकि भारत चीन के दादागिरी बरदाश्त करे ला लइयार नइखे त एह तरह के भिड़न्त आगहूं होखत रहे के पूरा संभावना बा अगर चीन आपन बेवहार ना बदललसि.


खबर भोजपुरी में (अतवार,7दिसंबर 2014) – टटका खबर\nखबर भोजपुरी में (अतवार,7दिसंबर 2014)\n(शनिचर6दिसंबर के खबर)\nशनिचर6दिसम्बर का दिने बाबा साहब अंबेडकर के 59वाँ ‘महापरिनिर्वाण दिवस’ पर राष्ट्रपति प्रणब मुख्रर्जी, प्रधानमंत्री नरेन्द्र मोदी, उप राष्ट्रपति मोहम्मद हामिद अंसारी, खाद्य मंत्री राम विलास पासवान वगैरह खासमखास लोग श्रद्धांजलि दिहल.\nबिहार के सगरी गाँवन में एक एक गो सफाई कर्मी बहाल करी बिहार सरकार. साथही टोला सेवक लोग के सेवा अब साठ बरीस के उमिर ले लिहल जाई आ ओह लोग के दस हजार रुपिया महीना दिहल जाई. मुख्यमंत्री जीतन राम माँझी एह बात के एलान शनिचर का दिने पटना में बोलावल महादलित सम्मेलन में कइलन. इहो कहलन कि दू करोड़ लगा के पटना में अम्बेदकर फाउंडेशन के स्थापना कइल जाई.\nबाबरी मस्जिद ढहावे वाला दिन के बरखी पर आजु अयोध्या शान्त रहल आ एहिजा के लोग रोज का तरह सामान्य रूप से रहल. कहीं कवनो तरह के बवाल ना भइल ना हर साल का तरह एह दिन मनावल जाएवाला शौर्य दिवस भा काला दिन मनावल गइल. हर कार्यक्रम के प्रशासन का तरफ से विडियोग्राफी करावल गइल आ बाहर से अयोध्या आए वालन पर कड़ा नजर राखल गइल.\nभुवनेश्वर में होखत चैम्पियंस ट्रॉफी (हॉकी) -2014 के मैच में शनिचर का दिने चार गो मैच भइल जवना में जर्मनी 1 गोल से भारत के हरा दिहलसि. भारत का तरफ से कवनो गोल ना हो पावल. नीदरलैंड्स के टीम अर्जेटीना के3गोल से हरा दिहलसि. नीदरलैंड्स आठ बार चैम्पियन रह चुकल बा. बेल्जियम के टीम पाकिस्तान के2गोल क के 1 गोल से हरा दिहलसि. पाकिस्तान का तरफ से 1 गोल आ बेल्जियम का तरफ से दू गो गोल कइल गइल. एही प्रतियोगिता के एगो अउर मैच में इंग्लैंड 13 बार के चैम्पियन आस्ट्रेलिया के3बनाम 1 गोल से हरा दिहलसि. आजु कुल्ह चार गो मैच भइल.\nशुक का दिने जम्मू कश्मीर में भइल आतंकी हमलन के प्रधानमंत्री नरेन्‍द्र मोदी लोकतंत्र पर हमला बतवलन आ देश खातिर जान देबे वाला बहादुर सैनिकन के आपन श्रद्धांजलि दिहलन. मोदी आजु झारखण्ड में चुनाव सभा करे आइल रहलन. कहलन कि लोग बाँटेवालन के छोड़ के विकास के राजनीति चुनस जेहसे कि राज्य के विकास हो सके.\nझारखण्ड में चुनाव सभा करे आइल कांग्रेस उपाध्‍यक्ष राहुल गांधी जम्‍मू कश्‍मीर में आतंकवादी हमला में मारल गइल लोग के परिजन का प्रति आपन संवेदना जतवलन आ कहलन कि आतंकवाद से निपटे के हर कोशिश का संगे कांग्रेस बिया.\nआतंकवादी हमला से जम्मू कश्मीर के चुनाव पर कवनो तरह के असर ना लउकल आ चुनाव प्रचार अपना स्वाभाविक रूप से शनिचरो का दिने होत रहल. भाजपा का तरफ से कहल गइल बा कि पीएम मोदी के सोमार का दिने श्रीनगर में होखे वाला रैली पुरनके योजना से होखी आ एहमें कवनो बदलाव ना कइल जाई.\nलोकसभा अध्‍यक्ष सुमित्रा महाजन आजु इंदौर में पुस्तक मेला के उद्घाटन करत कहली कि केन्‍द्रीय मंत्री साध्‍वी निरंजन ज्‍योति के भाषण पर प्रधानमंत्री के बयान आ ज्‍योति के माफी माँग लिहला का बाद एह मुद्दा के खतम मान लेबे के चाहीं आ सदन के नियम से काम करे दिहल चाहीं. कहली कि ज्योति से पहिलहूं कई बेर कई लोग बदजुबानी कइले बा आ माफियो नइखे मँगले.\nमहाराष्‍ट्र में मंत्रियन के विभागन के एलान शनिचर का दिने क दिहल गइल. मुख्‍यमंत्री देवेन्‍द्र फडनवीस अपना लगे गृह, शहरी विकास आ प्रशासन राखत उद्योग, सड़क विकास, परिवहन आ जल संसाधन प्रबंधन समेत कई गो प्रमुख मंत्रालय शिवसेना के दिहले बाड़न.\nकेन्द्र सरकार शिलांग होत गुवाहाटी से ढाका ले नियमित बस सेवा शुरू करे के फैसला कइले बिया. एकर तकनीकि परीक्षण दस आ एगारह दिसंबर के करावल जाई आ ओकरा बाद रुट फाइनल क लिहल जाई. अबहीं कोलकाता आ अगरतला से ढाका खातिर बस चलल करेले.\nजालंधर में अतवार7दिसंबर से होखे जात कबड्डी विश्व कप में 14 देशन के कुल 19 गो टीम हिस्सा लीहें सँ. पाकिस्तानी टीम के शामिल होखे के विरोध होखत बा काहे कि पाकिस्तान अपना बेजा हरकत से बाज नइखे आवत.\nफुटबाल के सुपर लीग के मैच में आजु पुणे में भइल मैच में दिल्ली डायनामोज एफसी पुणे सिटी के 1 गोल से हरा दिहलसि. पुणे सिटी कवनो गोल ना कर पवलस.\nभदोही जिला के गोपीगंज थाना के जगन्नाथपुर गांव में शादी के बाद ससुराल आइल कनिया दिशा मैदान का बहाने गहना समेत भाग निकलल. ओकरा ससुरारी के लोग एह बारे में थाना में केस लिखववले बा.\nबूढ़ हो चुकल अभिनेता दिलीप कुमार के सर्दी जुकाम का चलते तबियत खराब भइला पर शनिचर का दिने लीलावती अस्पताल में भरती करावल गइल बा.


लता जी के भोजपुरी गीत केहू के मगन क दबे वाला बाने सब\nजवना समय लता मंगेशकर भोजपुरी फिलिम में गावत रहली उ समय भोजपुरी सिनेमा के स्वर्णकाल रहे. विशेष बात ई बा कि जवना बेरा ई सब होत रहे ओह बेरा अभिनेता से लेके क्रू तक हिंदी भा दोसर विकसित इंडस्ट्री के होत रहे.\nLast Updated: September 28, 2020, 3:50 PM IST\nभोजपुरी में लता मंगेशकर जी के गाना दिव्य बाने सब. उनकर आवाज पा के मिठास वाली ये भाषा के गीत में अमृत घुल जाला. उनका जन्म दिन के मौका पर उनकर बहुत सारा गीत याद आ जाला. लागेला कि उनकर आवाज भोजपुरिये खातिर बनल बा. का रउरा मालूम बा कि गायिकी खातिर भारत रत्न, पद्म विभूषण, पद्म भूषण आ दादा साहेब फाल्के पुरस्कार से सम्मानित स्वर कोकिला लता मंगेशकर भोजपुरी में भी अनेक कालजयी गीत गवले बाड़ी. लता मंगेशकर भोजपुरी के पहिलके फिल्म में गाना गवले बाड़ी आ ओकर वीडियोज अभियो काफी देखल जाला. लता जी के पहिलका सबसे मशहूर गाना पहिला भोजपुरी फिल्म हे गंगा मईया तोहे पियरी चढईबो के टाइटल ट्रैक रहे जेकरा के उ अपना छोट बहिन उषा मंगेशकर के साथ मिलके गवले बाड़ी. ई गाना इतिहास रच गइल.\nएह गीत के संगीत तबके हिंदी फिल्मन के प्रसिद्ध संगीकार चित्रगुप्त जी देले रहनी आ लिखले रहनी लीजेंड गीतकार शैलेन्द्र जी. ‘’ हे गंगा मईया तोहे पियरी चढ़इबो, सइंया से कर द मिलनवा हे राम'' केकरा ईयाद ना होई.\nआज सुर साम्राज्ञी लता मंगेशकर जी के जन्मदिन ह. अइसे त आज तीन गो शख्सियत के जन्मदिन बा. शहीद-ए-आजम भगत सिंह, सुर साम्राज्ञी लता मंगेशकर आ भारत खातिर पहिला व्यक्तिगत ओलिंपिक गोल्ड मेडल जीते वाली अभिनव बिंद्रा के. लेकिन हम बात करत लता मंगेशकर के.\nलता मंगेशकर के जन्म 28 सितम्बर 1929 के इन्दौर में पिता पंडित दीनानाथ मंगेशकर आ माता शेवंती के घरे भइल. लता के बाबूजी मराठी संगीतकार, शास्त्रीय गायक आ थिएटर एक्टर रहलें जबकि माई गुजराती रहली. बचपने से लता के घर में गीत-संगीत के माहौल मिलल आ पांचे साल के उमिर से उनकर बाबूजी उनका के संगीत सिखावे लगलें.\n1942 में पिता के निधन के बाद लता पर परिवार के जिम्मेदारी आ गइल. तब लता जी हिंदी-मराठी फिल्मन में अभिनय भी कइली. मराठी फिल्म में गाना भी गवली. तब से शुरू भइल सिलसिला कुछ साल पहिले तक जारी रहल. 2001 में उनका के भारत रत्न से सम्मानित कइल गइल. एकरा पहिले पद्मभूषण (1969), दादा साहब फाल्के पुरस्कार (1989) आ पद्म विभूषण (1999) से पुरस्कृत कइल गइल. तीन बार राष्ट्रीय फिल्म पुरस्कार आ आठ बार फिल्मफेयर पुरस्कार जीतली. मध्यप्रदेश सरकार त लता मंगेशकर के नाम पर भी पुरस्कार देला. लता जी 20 भाषा में 30 हजार से बेसी गाना गवले बाड़ी. आज हम बात करत बानी भोजपुरी सिनेमा के संगीत में उनका योगदान के.\nसही माने में मधुरता\nआज भोजपुरी फिल्म के गाना के मतलब दिनेश लाल यादव, पवन सिंह आ खेसारी लाल यादव के गाना हो गइल बा. एही तीन जाना के गीत सबसे ज्यादा सुने के मिलेला. हालाँकि अक्षरा सिंह, रानी चटर्जी, काजल राघवानी जइसन एक्ट्रेसेस भी गावल शुरु कर देले बा आ इन्हन लोग के भी आज सुनल जाता. लेकिन भोजपुरी मे कबहूँ अइसन दौर रहे, जब हिंदी फिलिम के लीजेंड गायक भी भोजपुरी फिल्मन में गीत गावत रहे लोग. उ भोजपुरी सिनेमा के सुनहरा दौर रहे, जब मोहम्मद रफी साहब, किशोर कुमार, मन्ना डे, लता मंगेशकर, आशा भोंसले अउर तलत महमूद सहित ओह बेरा के लगभग हर बड़ा बॉलीवुड गायक भोजपुरी के एक से बढ़ के एक सुपरहिट गीत गवले रहे लोग.\nआज लता जी के जन्मदिन ह त मिसाल के तौर पर रउआ सभन के सामने हम लता मंगेशकर के गावल कुछ भोजपुरी गीत पर चर्चा कर रहल बानी. एह चर्चा से रउआ लोग के ई बात पता चली कि गीत-संगीत के स्तर पर हमनी के केतना दरिद्र हो गइल बानी जा. कहाँ रहनी जा आ कहाँ आ गइल बानी जा. जहाँ पहुँचल बानी जा दुनिया के नजर में उहे हमनी के छवि बन गइल बा. काहे कि गाना सिर्फ गाना ना ह, उ शब्द के खोखला कंकाल ना ह, उ हमनी के घर-आंगन अउर समाज के आईना ह. त का हमनी के अइसने लंगटा, निर्लज्ज, बेहया अउर मूर्ख बानी जा. एक तरफ त भोजपुरी फिल्म दुनिया भर में हमनी के भाषा के प्रचार-प्रसार कइले बा त दूसरा तरफ हमनी के इज्जत के तार-तार कइले बा. हमनी के बेभरम कइले बा. हमनी के बेटी-बहिन के रस्ता-पेड़ा में चलल मुश्किल कइले बा. एही से हम अपना गौरवशाली इतिहास के झलक देखा रहल बानी कि ओह में आज के फ़िल्मकार लोग आपन चेहरा देखे अउर वाल्मीकि लेखा सुधरे.\nभोजपुरी सिनेमा के स्वर्ण काल\nजवना समय लता मंगेशकर भोजपुरी फिलिम में गावत रहली उ समय भोजपुरी सिनेमा के स्वर्णकाल रहे. जब एक से बढ़ के एक अमर फिलिम आ गाना के निर्माण भइल. एह में एगो अउर विशेष बात ई बा कि जवना बेरा ई सब होत रहे ओह बेरा अभिनेता से लेके क्रू तक हिंदी भा दोसर विकसित इंडस्ट्री के होत रहे. त जवन काम ओह बेरा भइल उ आज भी भोजपुरी सिनेमा में एगो मील के पत्थर बा. जबकि एह समय भोजपुरी में काम करे वाला अधिकांश लोग भोजपुरिये क्षेत्र के बाटे लोग तबो गीत-संगीत मे भोजपुरीपन नइखे आवत. गीत-संगीत से लेके फिलिम के हर क्षेत्र में पहिले से गिरावट आइल बा, ह्रास भइल बा. आज ग्लैमर के नाम पर फूहड़ता आ गीत के नाम पर तुकबन्दी होत बा. बहुत दुखद बा ई. तब हिंदी के टॉप के लोग भोजपुरी में काम करत रहे तबो भोजपुरी फिल्म के नाम भोजपुरी में रहत रहे अउर फिल्म के कहानी में, संवाद में अउर फिल्मांकन में भोजपुरियत बरकरार रहे. बाकिर अभी सभे भोजपुरी के बा लेकिन फिल्म के नाम रखाता हिंदी में अउर कथा-कहानी त बॉलीवुड अउर साऊथ के फिल्म के कॉपी पेस्ट होते बा, संवादों सी-ग्रेड हिंदी फिल्म के छिछोरा किरदार के हिंदी-भोजपुरी मिक्स भाषा जइसन हो गइल बा. भाषा पर केहू के नियंत्रण नइखे. ओकर बलात्कार जारी बा. ई बलात्कार गीत के भाषा में भी बा. कहे के मतलब ई कि एह घरी के अधिकांश गीत में भोजपुरी के संस्कार गायब बा अउर भाषा के बलात्कार जारी बा अउर निर्लज्ज, बेहया कलाकार पत्रकार से बतियावत में ई कहतो बा कि हमार सबसे हिट गाना बा 'पाण्डे जी का बेटा हूँ, चुम्मा चिपक कर लेता हूँ.' भा 'तनी सा जीन्स ढीला करs.' अउर 'दूध पी के मुंह फेर लिया, पिया मेरा कुछ नहीं किया.'\nसाठ से लेके अस्सी के दशक तक जवन गाना दिल से कनेक्ट होत रहे, दिल के साथ ट्यून होत रहे, उ अब चोली अउर चुनरी के साथ कनेक्ट हो गइल बा अउर ओही से ट्यून होता. आइटम डांसर कहतिया कि 'हम लहंगा झार देम त ओमे से ना जाने केतना नेता लोग निकल जाई.' पता ना उ लहंगा ह कि पार्लियामेंट ह कि नेता जी लोग के बईठाका ह. दरअसल एह घरी के भोजपुरी गीत-संगीत पर जेतना वैज्ञानिक प्रयोग होता, ओतना त विज्ञान के प्रयोगशाला में भी ना होत होई. फिल्म 'पत्थर के सनम' में एगो गाना में ओकर हीरो आ गायक कल्लू अपना हीरोइन से कहsतारें कि 'ए रानी पियल कर कद्दुआ के रस, जवानी तोहर वश में रही.' त अभी के भोजपुरी सिनेमा तरह-तरह के वैज्ञानिक प्रयोग से गुजरता, लैब में पड़ल बा. देखीं आगे कइसन-कइसन चमत्कार होता?\nफिलहाल हमनी के लता जी के भोजपुरी गीतन के मजा लिहल जाय.\nजइसन कि हम बतइबे कइनी ह कि लता मंगेशकर भोजपुरी के पहिलके फिल्म में गाना गवले बाड़ी हे गंगा मईया तोहे पियरी चढईबो अपना छोट बहिन उषा मंगेशकर के साथ मिलके. दूनू बहिन के जोड़ी एगो अउर मचलत गाना एही फिल्म में गवले रहे लोग जवना के बोल रहे 'मारे करेजवा में तीर'. ई गाना सुनला पर अइसन लागेला कि कवनो हिंदी के सदाबहार नगमा सुन रहल बानी जा.\nलता मंगेशकर दूसरकी भोजपुरी फिल्म लागी नाही छूटे राम में भी एगो गाना गवले रहली. उ गाना भोजपुरी सिनेमा के चंद माइलस्टोन गाना में से एक बा. ‘’लाली लाली होठवा से बरसे ललईया हो कि रस चुएला " गाना के तब के बॉलीवुड के मशहूर गीतकार मजरूह सुल्तानपुरी लिखले रहनी. लता जी के साथ तलत महमूद एह गाना के गवले रहले. कुमकुम आ असीम कुमार पर फ़िल्मावल एह गीत के जोड़ नइखे .\nलुक छिप बदरा में गाना मुजरा शैली में फिल्मावल गइल गाना बा जवना के लता मंगेशकर ही गवले बाड़ी. ई गाना तब के हिंदी फिल्मन के मुजरा गाना के बराबरी करत रहे आ नॉन भोजपुरिया लोग भी एकरा के खूब चाव से सुने. इहो गाना भोजपुरी के पहिलके फिल्म से रहे.\nताजा तरीन दौर में भी एगो गीत\nलता मंगेशकर बाद के फिल्म में भी गाना गवले बाड़ी. उ रवि किशन के फिल्म दूल्हा अइसन चाही में एगो गाना गवले बाड़ी. गाना रीतिया पिरितिया के खेल रवि किशन आ स्वीटी छाबड़ा पर फिल्मावल गइल बा. एही फिल्म से अभी के भोजपुरी फिल्मन के दमदार विलेन अवधेश मिश्रा भोजपुरी में डेब्यू कइले रहले.\nपुराना भोजपुरी फिल्मन के गाना के शब्द आ संगीत के स्तर देखीं त उ बॉलीवुड के बराबर लागत बा अउर ओह में खाली भाषा के फर्क बा. आज के भोजपुरी फ़िल्मी गीत के सुनीं भले उ खेसारी लाल गवले होखस, पवन सिंह गवले होखस या केहू और गायक, उ गीत-संगीत हिंदी गीतन के पास तक नइखे फटकत, बराबरी के बात त सपना बा. ( लेखक मनोज भावुक भोजपुरी सिनेमा के इतिहासकार हैं )


भोजपुरी सिनेमा, भोजपुरी सांग वीडियो, फोटो, Gossips, News - भोजपुरी लहर\nविजय चौहान & शिल्पी राज का भोजपुरी गाना ‘रील बना के जियत रहा’ रिलीज हो गया है। विजय चौहान आ शिल्पी राज एह गाना के गवले बानी. विजय चौहान गीत के बोल लिखले बाड़न. संगीत के प्रस्तुति आर्य शर्मा कइले बाड़न. ई वीडियो भोजपुरिया के निर्देशन बा। माही श्रीवास्तव जी के साथ देख रहे हैं…\nराहुल हुलचल और अंतरा सिंह प्रियंका का भोजपुरी गाना ‘कजरवा का के काजल’ रिलीज हुआ। ई गाना राहुल हुलचल आ अंतरा सिंह प्रियंका गवले बानी। गीत के बोल अरविंद निषाद…\nइस गाने को पवन सिंह ने गाया है।। गाने के बोल पिंकूबा ने लिखे बानी।। संगीत के विनय के नायक के ने दिया है। एह वीडियो गीत के हवाला भोजपुरी…\nअजीत आनंद और नेहा राज का भोजपुरी गाना ‘एगो यादव जी के लईका पसंद बा’ रिलीज हुआ। अजीत आनंद अउर नेहा राज के ई गाना गवले बानी। गीत के बोल…\nप्रमोद प्रेमी यादव का भोजपुरी गाना ‘आई लव यू लिखल बा’ रिलीज हो गया। प्रमोद प्रेमी यादव जी ई गाना गवले बानी। विशाल भारती गीत के बोल लिखले बाड़न. संगीत…\nअरविंद अकेला कल्लू & अंतरा सिंह प्रियंका का भोजपुरी गाना ‘जनुवा पे चुराईल के सया बा’ रिलीज हो गया है। अरविंद अकेला कल्लू & अंतरा सिंह प्रियंका जी के ई…


आईएनएक्स मीडिया मामला में कार्ति चिदम्बरम गिरफ्तार – टटका खबर\nFeb 28, 2018 कार्ति चिदम्बरम\nनयी दिल्ली, 28 फरवरी (वार्ता) केंद्रीय जांच ब्यूरो (सीबीआई) आजु आईएनएक्स मीडिया से जुड़ल मनी लांड्रिंग के मामिला में केंद्रीय मंत्री रहल पी. चिदम्बरम के बेटा कार्ति चिदम्बरम के चेन्नई हवाई अड्डा पर उतरते गिरफ्तार कर लिहलसि. कीर्ति लन्दन से आवत रहलें.\nजांच एजेंसी के दावा बा कि कार्ति जांच में सहयोग नइखन करत. कार्ति के आजुए चेन्नई से दिल्ली ले आवल जाई. पर साल 15 मई के सीबीआई कार्ति का खिलाफ आपराधिक षड्यंत्र रचे, धोखाधड़ी, भ्रष्ट आ अवैध काम ला धन लेबे, सरकारी कर्मचारी के निर्णय बदले ला प्रभावित करे आ आपराधिक दुराचार के मामिला दर्ज कइले रहुवे.\nकार्ति चिदंबरम पर आरोप बा कि ऊ मुम्बई के आईएनएक्स मीडिया के विदेशी निवेश संवर्धन बोर्ड (एफआईपीबी) से हरियर झंडी दिखवावे का नाम पर 3.5 करोड़ रुपिया लिहले रहुवन. ओह घरी कार्ति के बाप पी चिदम्बरम केंद्रीय वित्त मंत्री रहलन.\nदू दिन पहिलहीं दिल्ली के एगो अदालत कार्ति के चार्टर्ड एकाउंटेंट एस भास्कररमन के 14 दिन के न्यायिक हिरासत में भेजले बिया. उहो एही मामिला में गिरफ्तार बाड़ें.


रिलायंस जियो उतरा ठगी पर, बढ़ते कंपटीशन के चलते झूठ बोलकर धोखे से करवा रहे रिचार्ज! | No. 1 Indian Media News Portal\nसुख-दुख ashish chaukase, ashish chaukse, reliance


बिहार के राजनीति से संस्कृति के विदाई कब के हो चुकल बा. उहां संस्कृति अब राजनीति के हथियार-औजार बने के आपन क्षमता कब के खो चुकल बा.\nLast Updated: October 20, 2020, 11:39 PM IST\nडॉ सागर के गीत 'बंबई में का बा' बिहार के चुनाव में एगो विस्तार पइले बा. बिहार में का बा, बिहार में ई बा प सोशल मीडिया आ टीवी पर मनसाइन बहस आ जंग चल रहल बा. चटखारा ले के भी आ गरिया-सरिया के भी. हालांकि ई बाउर बात बा. कलाकार के स्वतंत्रता बा कि उ अपना पसंद के गीत गाई. ओकरा ई भी स्वतंत्रता बा कि उ अपना पसंद के राजनीतिक धारा के चयन करी. कलाकार के एतना स्वतंत्रता देबहीं के चाही. रउआ नइखे पसन, रउआ ओकरा के ना सुनीं. ओकर कला के महत्व ना दिहीं, ई राउर अपना हाथ में. खैर! त बात होत रहे एगो गीत के पैरोडी बन के निकलल दु गो गीतन के जंगल के.\nसोशल मीडिया प भले देख के लागत होखे कि बिहार चुनाव में धरातल प भी एह गीतन के असर बा, त रउआ भरम में बानी. ई जंग सोशले मीडिया आ टीवी प बा. बिहार के चुनाव में गीत कवनो हथियार-औजार लेखा भूमिका में नइखे. बिहार के राजनीति से संस्कृति के विदाई कब के हो चुकल बा. उहां संस्कृति अब राजनीति के हथियार-औजार बने के आपन क्षमता कब के खो चुकल बा. ओकर अनेक कारण रहल बा. उ एगो अलगा विषय हो जाई. तबो जब गीत प बात चल रहल बा त एही प कुछ बात हो जाव.\nएह प कुछ बात होखे, ओकरा पहिले ई एगो बात भी हमनी के स्वीकार कर लेबे के चाहीं कि सोशल मीडिया के जमाना में एगो नवका रोग महामारिये लेखा फैलल बा. गांव में एगो कहावत कहल जात रहे कि सावन में सियार जनमले,भादो में बाढ़ आईल, आसिन में कहले कि बाप रे बाप,अईसन बाढ़ त देखलहीं ना रहीं. कवनो बात जब सोशल मीडिया के जमाना प, एह मंच प लोकप्रिय हो रहल बा, त तुरंते ईहो कहल जा रहल बा कि ई त ना भूतो-ना भविष्यति ह मामला. पहिल बार हो रहल बा. ई कहउतिया दिमाग में राखे से आगे एह विषय प बात करे में आसानी होखी.\nत बात बंबई में का बा गीत के बिहार चुनाव में विस्तार प. डॉ सागर बंबई में का बा गीत बंबई में रहेवाला प्रवासी मजदूर आ कामगार लोगन के आधार बना के लिखले बाड़े. कमाल के गीत बा. बाकि ओही तर्ज आ पैटर्न के अपना के बिहार के चुनाव में ई गीत आईल. भोजपुरी गायकी के दुनिया में पिछिलका करीब दस साल में ई नवका रोग बा कि जवन गीत हिट होखत बा, ओकर तर्ज, ओकर पैटर्न पकड़ के दे दनादन गीत लिखाला-गवाला.अईसन अनेक गीतन के उदाहरण मिली. हाले में आईल दु गो गीत के देख लेबल जाव. एगो खेसारी लाल यादव के गीत रहे- ठीक है. अब ओह ठीक है प सैकड़न गीत अपना-अपना तरीका से भोजपुरी में बनली सन.\nओही तरह से भोजपुरी में एगो गीत हिट भइल-हैलो कौन. ओह पैटर्न प भी दे दनादन गीत बनल. ई दु गो त उदाहरण बा, अईसन अनेक उदाहरण हाल के बरिस में मिल जाई. पहिले अईसन ना होखत रहे. बलेस्सर यादव के,भरत शर्मा के, शारदा सिन्हा के, मुन्ना सिंह के अनेक गीत हिट भइली सन, जुबान प चढ़ली सन बाकि ओह पैटर्न प तुरंत गीत ना गवाये लागत रहे. ई त एगो बात भइल. अब ढेर लोग के ई लागत बा कि बाबा रे बाबा, ई पहिलका बेर हो रहल बा जब कवनो गीत चुनाव में एतना लोकप्रिय हो रहल बा. जेकरा ई लाग रहल बा, ओह लोगन के चुनावी गीतन के इतिहास जाने के चाहीं. चुनाव में गीतन के चलन के इतिहास जाने के चाहीं.\nचुनाव के बेरा में भोजपुरी गीतन के एगो परंपरा रहल बा. ढेर लोग के इयाद होखी कि जब झारखंड के बंटवारा भइल रहे तब बिहार के सबसे डाउन देखावे खातिर एगो गीत आइल रहे— मिसरी मलाई खइलू,कइलू तन बुलंद,अब खइह सकरकंद, अलगा भइले झारखंड.... इहो इयाद होखी कि एगो गीत लालू प्रसाद यादव खातिर आईल रहे—-धन फुलवरिया,धन माई मरछिया, लालू भइया जिनके ललनवा, कि जानेलाल जहनवा ए रामा...अजीत अकेला गवले रहले ई गीत. ई दु गो गीतन के उदाहरण दे रहल बानी. एह गीतन के लोकप्रियता कवनो कम ना रहे.\nचुनाव में गीतन के ही बात चली त मशहूर जनगीतकार बिजेंदर अनिल के एगो गीत के जोड़ा अब ले ना आईल. तीन—चार दशक पहिले के बात बा, जब मुखिया के चुनाव होखे लागल त बिजेंदर अनिल गीत लिखले- आईल बा वोट के जमाना हो, पिया मुखिया अब बन जा... एह गीत में मुखिया के भ्रष्टाचार आ लूट के कथा रहे. गांव-गांव में लोकप्रिय भइल रहे. बाकि बिजेंदर अनिल के पहचान एह गीत से नइखे. उहां के मूल पहचान बा जनता के गीत लिखे खातिर, राजनीतिक गीत लिखे खातिर रहे.\nउहां के एगो गीत बिहार के कालजयी राजनीतिक गीत मानल जाला- केकरा से करीं अरजिया हो, सगरे बटमार.ई गीत तो अबले बिहार के राजनीतिक आंदोलनकारियन खातिर, संघर्षरत जनता खातिर मंत्र गीत लेखा मानल जाला.गाजीपुर के रहेवाला गीतकार हईं विनय राय बाबूरंगी. उहां के एगो गीत लिखनी- माई रे माई बिहान होई कहिया, भेंड़ियन से खाली सिवान होई कहिया. ई गीत अवते के साथे जन-जन के प्रिय गीत भइल आ अब ले ओही तरह लोकप्रिय बा. ई कुछ उदाहरण देबल गईल ह.\nएह कड़ी में त सबसे बड़ नाम गोरख पांडेय के बा, जिहां के लिखल भोजपुरी के नवगीत सदाबहार जनगीत मानल जाला. हिल्लेले झकझोर दुनिया...समाजवाद बबुआ धीरे-धीरे आई... एक दिन राजा मरले आसमान में उड़त मैना... जइसन गीत. एह कुल गीतन के चरचा के मकसद ई बा कि जानल जाव कि ई पहिलका बेर नइखे होखत कि राजनीति के गीत भोजपुरी में लिखाईल भा गवाईल बा. चुनाव के समय गीत आवत रहल बा. राजनीति के गीत लिखात रहल बा. हां, हमनी के फरक समझे के होखी. चुनाव के गीत अलग होला, राजनीति के गीत अलग, जनता के गीत अलग होला. चुनाव के गीत अल्पकालिक होला.\nउ बहुत कम समय खातिर चाहे त विरोधी पार्टी के लाभ पहुंचावे खातिर भा सत्ता पक्ष के लाभ पहुंचावे खातिर लिखाला, गवाला. ओह में प्रतिध्वनित होखी कि जनता के आवाज बा, बाकि उ व्यक्ति सापेक्ष होला, एह से जनता के गीत ना होला. जनता के गीत में व्यक्ति से जादा व्यवस्था सापेक्ष गीत होला. व्यवस्था के चुनौती देबल जाला. जइसे बिजेंदर अनिल,रमताजी,विनय राय बाबुरंगी,गोरख पांडेय के गीतन में देखे के मिली.\nएह से कवनो चीज प ना भूतो ना भविष्यति के प्रमाण पत्र कवनो चीज के एतना जल्दी सोशल मीडिया प कवनो चीज देख के ना देबे के चाहीं. रहल बात भोजपुरी में जनता के गीत के, शासन सत्ता के खिलाफ गीत के त आखिरी में एगो अउरी बात कहल चाहब. कबीर भोजपुरी के आदि कवि मानल जाले. कबीर त एकरे सूत्रधार रहले. उ अपना समय के धार्मिक-सामाजिक सत्ता के चुनौती दे के ही कवि बनले. उ एक साथ हिंदू,मुसलमान, दुनों के धार्मिक सत्ता के चुनौती देत रहले. एह से भोजपुरी में सामाजिक बदलाव के गीत, राजनीति के गीत,जनता के गीत के परंपरा सदियन से बा. हां, बाकि जनता के गीत,राजनीति के गीत, बदलाव के गीत अलग होला आ चुनाव के गीत अलग.\nभोजपुरी में पढें – पर्व-त्योहार के मजा आखिर कहें घटत जाता\nभोजपुरी विशेष – कातिक पूर्णिमा के महातम अउर काशी में नहान\nभोजपुरी में पढ़ें - डूबत सूर्य के अर्घ्य देबे के अद्भुत परंपरा


टटका खबर, शनिचर ११ फरवरी २०१२ | Anjoria's Weblog\nबिहार सरकार राज्य से भिखमंगी खतम करे के फैसला कइले बिया. एह योजना में भिखमंगन, किन्नर आ कुछ सूचित जनजातियन के शामिल कइल जाई आ ओह लोग के वित्तीय सामाजिक सांस्कृतिक आ आर्थिक विकास खातिर योजना बनावल जाई.\nकोसी महासेतु के नाम राखे पर विवाद बढ़ल जात बा. कुछ लोग एकर नाम बीपी मंडल पर त कुछ लोग ललित नारायण मिश्र पर रखवावल चाहत बा.\nरोहतास जिला के बलिया कोठी गाँव के पुरान स्वतंत्रता सेनानी मथुरा प्रसाद के पनचान्बे बरीस का उमिर में निधन हो गइल.\nयूपी चुनाव के दुसरका दौर में साठ फीसदी मतदान के खबर बा जवन पिछला बेर ले छत्तीस फीसदी बेसी बा. कुशीनगर, गोरखपुर, मऊ, गाजीपुर आ महाराजगंज जिलन में साठ फीसदी से बेसी मतदान भइल. मऊ में एक जगहा भीड़ पर काबू करे खातिर पुलिस लाठी चलवलसि जवना से कुछ लोग घवाहिल हो गइल. बलिया के बांसडीह इलाका में मतदान खतम होखला का बाद भइल झगड़ा में गोली चलल आ तीन जने घवाहिल हो गइले.\nप्रधानमंत्री डॉक्टर मनमोहन सिंह आजु अपना मंत्रिमंडल के सहयोगियन का साथे टू-जी घोटाला में सुप्रीम कोर्ट के फैसला से भइल फजीहत से निपटे का बारे में राय मशविरा कइले.\nचुनाव आयोग आजु राष्ट्रपति से केन्द्रीय कानून मंत्री सलमान खुर्शीद का खिलाफ ओरहन दर्ज करवलसि कि मंत्री के बयान से संवैधानिक संस्था के चुनौती मिलत बा. आयोग के निंदा का बाद सलमान खुर्शीद फेर कहलन कि आयोग चाहे त उनुका के फाँसी पर लटका देव बाकिर ऊ मुसलमानन खातिर नौ फीसदी आरक्षण के बात कहत रहीहें. कांग्रेस पिछड़ा वर्ग के दिहल जाये वाला आरक्षण में से काट के नौ फीसदी मुसलमान आ अल्पसंख्यकन के दिहल चाहत बिया. एकरा खिलाफ अपना के पिछड़न के पार्टी कहे वाला लोग चुप्पी साध लिहले बा.\nजम्मू-कश्मीर के मुख्यमंत्री उमर अब्दुल्ला काल्हु बारामूला जिला में सेना द्वारा गलती से एगो युवक के मार गिरावे का घटना के मजिस्ट्रेट जांच करावे के आदेश दिहलन.\nरक्षा मंत्री ए के एंटनी सोमार से दू दिन के सऊदी अरब यात्रा पर जइहे. कवनो भारतीय रक्षा मंत्री के ई पहिलका रियाद यात्रा होखी.\nकेन्द्रीय ग्रामीण विकास मंत्री जयराम रमेश कहलन कि ग्रामीण विकास योजना में होखत बड़हन घपलेबाजी का चलते सगरी ग्रामीण विकास योजना के नियंत्रक आ महालेखा परीक्षक का लेखा परीक्षा का दायरा में राख देबे के फैसला कइल गइल बा.\nअमरीका कहलसि कि ऊ मालदीव में राजनीतिक संकट के समाधान में मदद करे खातिर भारत का साथे मिलके काम करी.\nब्रिटेन में काल्हु रात एगो भारतीय छात्र पर चाकु से हमला कर दिहल गइल. स्कॉटलैंड यार्ड कहलसि कि प्रवीण रेड्डी नाम के ई छात्र एम.बी.ए. के विद्यार्थी हवे. ओकरा के अस्पताल में भरती करावल गइल बा. एह मामिला में गिरफ्तार ११ लोग में से सात जने के जमानत पर छोड़ दिहल गइल बा.\nपाकिस्तानी सेना अपना पांच गो अधिकारियन पर, प्रतिबंधित आतंकवादी गुट हिजबट तहरीर से सम्बन्ध बनावे के आरोप लगवलसि.\nअंतर्राष्ट्रीय ऊर्जा एजेंसी-आई ई ए के कहना बा कि ईरान पर तेल प्रतिबंध लगवला से दुनिया के बाजार पर कवनो अंतर नइखे पड़े वाला काहे कि अबही पर्याप्त आपूर्ति उपलब्ध बा.\nसूचना प्रसारण मंत्रालय प्रसारण उद्योग में निवेशकन के भरोसा बढ़ावे खातिर कुछ प्रस्ताव तइयार कइले बा जवना में डिजिटल हेडसेट आ सेटटॉप बॉक्स पर टैक्स घटावे आ आयकर में छूट देबे के प्रस्ताव शामिल बा.\nअतवार का दिने एडिलेड में तिकोनिया एकदिना क्रिकेट शृंखला में भारत आ आस्ट्रेलिया के मैच होखी. आस्ट्रेलिया आपन दुनु मैच जीत के माथ पर बा.जबकि भारत दुसरका जगहा. श्रीलंका आपन दुनु मैच हार चुकल बा.\nपटाया ओपन टेनिस टूर्नामेंट के डबल्स में सानिया मिर्जा आ ऑस्ट्रेलिया के अनास्तासिया रोदियोनोवा के जोड़ी फाइनल में चहुँप गइल बा.


अखिलेश के राज्यसभा भेजे के कोशिश भइल त कांग्रेस के टूटल तय : अशोक – टटका खबर\nपटना 11 मार्च (वार्ता). कांग्रेस छोड़ि जनता दल यूनाईटेड में शामिल हो चुकल आ बिहार के शिक्षा मंत्री रहि चुकल अशोक चौधरी आजु दावा कइलन कि अगर कांग्रेस केंद्रीय मंत्री रहल अखिलेश प्रसाद सिंह के राज्यसभा उम्मीदवार बनाई त ओकर टूटल तय बा.\nएहिजा कांग्रेस के 11 गो जिला अध्यक्षन के जदयू के सदस्यता दिअवला का बाद बोलावल संवाददाता सम्मेलन में चौधरी कहलन कि – हम पूरा निष्ठा से बहुते लमहर समय ले कांग्रेस से जुड़ल रहल बानी. बाकिर कवनो व्यक्ति विशेष ला गोल के एकतरफा झुकाव अउर हमरा के अपमानित करे के लगातार होखत साजिश का बाद हम जदयू में शामिल होखे के फैसला क लिहनी.\nअशोक चौधरी बतवलन कि अगर कांग्रेस अखिलेश सिंह के भेजल चाही त ई बहुते दुर्भाग्यपूर्ण होखी आ एकर खामियाजो भुगते के पड़ी, कहलन कि उनुका पूरा भरोसा बा कि अखिलेश के प्रत्याशी बनवला प गोल के टूटल तय बा.\nलोकसभा अध्यक्ष रहल मीरा कुमार आ केंद्रीय मंत्री रहल राजीव शुक्ला के उम्मीदवार घोषित कइला का सवाल प चौधरी के कहना रहे कि ई दुनु लोग निष्ठावान कांग्रेसी ह आ बिहार में कांग्रेस ला बेहतर उम्मीदवार होखीहें.\nTags: अखिलेश प्रसाद सिंह, अशोक चौधरी, राज्यसभा


टटका खबर (बुध,7अक्टूबर 2015) – टटका खबर\nअपना गोमांस वाला बयान से फेरा में पड़ल लालू मंगल का दिने कहलन कि कुकुर पोसे वाला लोग गाय पाले वाला लोग के उपदेश मत देव.\nबिहार विधान सभा के चुनाव जस जस नियरात बा तस तस नेता लोग, खास क के लालू प्रसाद बदजुबानी बढ़ल जात बा. गाय के मांस खाए का बारे में दीहव बयान का बाद लाल़ू अलगा थलगा पड़ गइल बाड़न. राहुल त अब उनका साथे लउकलो नइखन चाहत.\nबिहार में चुनाव प्रचार के दौरान एक-दोसरा का खिलाफ नफरत वाला भाषण देबे के आरोप में लालू प्रसाद, ओवैसी आ अमित शाह का खिलाफ केस दर्ज करावल गइल बा.\nबिहार विधान सभा चुनाव के चउथा दौर के चुनाव के अधिसूचना आजु बुध का दिने जारी होखे वाला बा. ई चुनाव 1 नवंबर के करावल जाई आ एकरा में 55 सीट के चुनाव होखे वाला बा. ई सीट पश्चिमी चंपारण, पूर्वी चंपारण, मुजफ्फरपुर, सीतामढ़ी, शिवहर, गोपालगंज आ सिवान के हई सँ. परचा दाखिल करे के आखिरौ दिन 14 अक्टूबर बावे.\nअठाईस अक्टूबर के होखे वाला तिसरका दौर के चुनाव ला अबले 351 जने आपन परचा दाखिल कइले बाड़न. परचा दाखिला के काम बियफे 8 अक्टूबर ले चले वाला बा.\nजदयू के बड़का नेता आ लालू प्रसाद के बहुत करीबी रहल सांसद रंजन यादव मंगल का दिने भाजपा में शामिल हो गइलन.\nसभके जान के अचरज होखी कि बिहार के दस करोड़ आबादी खातिर बिहार सरकार का लगे महज 95 गो सरकारी बस बाचल बाड़ी सँ.\nभाजपा के राष्ट्रीय अध्यक्ष अमित शाह के कहना बा कि भाजपा खातिर लालू से बड़का चुनौती ओवैसी बाड़न.\nवाराणसी में काल्हु के बवाल का बाद आजु शांति रहल. सगरी स्कूल कॉलेजन के बंद कर दीहल बा. प्रतिकार यात्रा में शामिल रहल कांग्रेसी विधायक अजय राय समेत पचासन लोगन के गिरफ्तार कर लीहल बा.\nदादरी घटना पर केन्‍द्र के भेजल रिपोर्ट में यूपी सरकार गोमांस के बात नइखे कहले ना ही इहे बतवले बिया कि अखलाक के हत्या काहे भइल. बस थाना में दर्ज जानकारी पठा के आपन काम चला लिहले बिया.\nयूपी में क्षेत्र आ जिला पंचायत चुनाव के पहिला दौर के चुनाव9अक्टूबर के होखे वाला बा आ एकर प्रचार के काम बुध के साँझ से बंद हो जाई.\nइलाहाबाद के नैनी इलाका के पंजाबी हाता सब्जी मण्डी में मंगल का दिने एगो मकान में धमाका का बाद तिमंजिला मकान भस गइल आ चार जने घवाहिल हो गइलें. कुछ लोग अबहियों मलबा में दबाइल हो सकेला.\nप्रधानमंत्री नरेन्‍द्र मोदी मंगल का दिने कहलन कि उनकर सरकार लमहर समय से चलल आवत निवेशकन के चिंता दूर करे ला बहुते निर्णायक फैसला लिहले बिया. बंगलुरू में भारत-जर्मन कारोबारी शिखर बैठक में बोलत पीएम मोदी के कहना रहे कि सरकार भारत के दुनिया में मैन्‍युफैक्‍चरिंग के गढ़ बनावे ला बहुते मेहनत करत बिया.\nपश्चिम बंगाल के राज्‍य चुनाव आयुक्‍त सुशांत रंजन उपाध्‍याय अपना पद से इस्तीफा दे दिहले बाड़न बाकिर राज्यपाल अबहीं ओकरा के सकरले नइखन आ ममता बनर्जी के लवटे तक तिकवे के कहले बाड़न. जान जाईं कि हाल ही में भइल तीन गो नगर निकाय चुनाव में बहुते हिंसा आ चुनावी गड़बडि़यन के शिकायत होखत बा आ वाम दल, भाजपा अउर कांग्रेस के लोग राज्य चुनाव आयुक्त के कहना बा कि अतना धांधली का बादो चुनाव रद्द नइखे कइल जात.\nसाल 84 के दंगा भइला का दुईए बरीस बाद मिलल सम्मान लपक के लेबे वाली नयनतारा सहगल मंगल का दिने आपन साहित्‍य अकादमी पुरस्‍कार लवटा दिहली काहे कि उनुका लागत बा कि देश मेंं असहिष्‍णुता बढ़ल जात बा. जान जाईं कि नयनतारा सहगल जवाहर लाल नेहरु के भांजी हई.\nपूरा तरह से देशे में बनावल पहिलका तारपीडो आ रिकवरी जलपोत आई एन एस अस्‍त्रधारणी के मंगल का दिने विशाखापट्टनम में नौसेना में शामिल क लीहल गइल.\nछप्पन दिन ले ‘गायब’ रहला का बावजूद कांग्रेस उपाध्यक्ष राहुल गांधी एह दौरान के वेतन आ भत्ता संसद से उठवले बाड़न जवना के खुलासा संघ के मुखपत्र आर्गनाइजर में कइल गइल बा. कांग्रेस के कहना बा कि एहमें कुछउ गलत नइखे आ सांसदन के एह तरह के अधिकार मिलल बा.\nशेयर बाजार में मंगलो का दिने तेजी बरकरार रहल. सेंसेक्स 147 अंक आ निफ्टी 34 अंक चढ़ के बंद भइल. हालांकि पाँच दिन के तेजी के सिलसिला तूड़त रुपिया 12 पइसा के कमजोरी का साथे बंद भइल.\nन्यूजीलैंड से मैच खेले गइल भारतीय टीम आज नेल्सन के मैदान में आपन पहिलका मैच दू गोल से हार गइल आ अपने कवनो गोल ना कर सकल.\nअब रेलवे के प्लेटफार्म टिकट मोबाइले से बुक करावल जा सकेला. एकर शुरुआत9अक्टूबर के मुंबई से होखी आ जल्दिए पूरा देश में एकरा के लागू क दीहल जाई.\nअमेरिकी एयरलाइन्स के एगो विमान उड़ावते में पायलट के दिल के दौरा से मौत हो गइल. बाकिर स पायलट ओकरा के सही सलामत उतार लिहलसि आ कवनो हादसा ना भइल. एह विमान पर डेढ़ सौ लोग सवार रहुवे.\nयमन के अदन शहर का एगो होटल प मंगल का दिने भइल हमला में बारह जने के मौत हो गइल. एही होटल में राष्ट्रपति पद से हटावल मंसूर हादी सरकार के लोग रहत बा.\nसउदी अरब के मक्का में हज का दौरान शैतान के ढेला मारत घरी मचल भगदड़ में मरे वाला भारतीयन के गिनिती 74 हो गइल बा.


राजद विधायक के समर्पण का बाद डाक्टरन के हड़ताल खतम – टटका खबर\nराजद विधायक के समर्पण का बाद डाक्टरन के हड़ताल खतम\nगया के राजद विधायक सुरेन्द्र यादव शुक का दिने गया में मुख्य न्यायायिक दण्डाधिकारी का सोझा समर्पण कर दिहले. एकर जानकारी मिलला का बाद राज्य के मेडिकल कालेज अस्पतालन के जूनियर डाक्टर आपन हड़ताल खतम कर दिहले. एह दौरान मुख्यमंत्री से मिले गइल डाक्टरन के शिष्ट मण्डल के मुख्यमंत्री आश्वासन दिहले कि मेडिकल प्रोफेशनल प्रोटेक्शन एक्ट के हर पहलू के बढ़िया से अध्ययन कर के ओकरा के लागू करावे के कोशिश कइल जाई. स्वास्थ्य मंत्री अश्विनी कुमार चौबे आम जनता से आग्रह कइले बाड़न कि डाक्टर के इज्जत करीं सभे आ इलाज का दौरान ओह लोग से सहयोग करीं.


Malikayin ke paati UP Election Rath Yatra Akhilesh yadav And Shivpal yadav Against CM Yogi Adityanath Bhojpuri - Bhojpuri में पढ़ें मलिकाइन के पाती-जोगी के हरावे खातिर यूपी में रथ जतरा पर निकलल नेता लोग – News18 Hindi\nयूपी में इलेक्शन अगिला साल बा, बाकिर नेता लोग अबहिये से हड़बड़ा गइल बा। समाजवादी पाटी के नेता अखिलेश जादो आ प्रगतिशील समाजवादी पाटी के नेता उनकर चाचा शिवपाल जादो अलगे-अलगे रथ जतरा पर निकल बा लोग। कांगरेस त लखीमपुर खीरी में किसान आंदोलन में आठ आदमी के मुअला से बेसी जोश में बिया।\nपांव लागीं मलिकार ! यूपी में वोट त अगिला साल होखे के बा नू मलिकार। अबहिएं काहें सगरी नेता लोग एतना हड़बड़ाइल बा ! सुने में आइल हा कि समाजवादी पाटी के नेता मोलायम सिंह जादो के बेटा अखिलेश जादो आ उनकर चाचा प्रगतिशील समाजवादी पाटी के नेता शिवपाल जादो अलगे-अलगे रथ जतरा पर निकल बा लोग। कांगरेस त लखीमपुर खीरी में किसान आंदोलन में आठ आदमी के मुअला से बेसी जोश में बिया। एकरा के ऊ बिलाई के भागे सिकहर टूटला अइसन मान लिहेले बिया। जगहा-जगहा अब किसान सम्मेलने करावे के बतकही करतिया। कांगरेस के नेता कबो कूद के राष्टपति से भेंट करत बा लोग त कबो आंदोलन में मुए वाला परिवार के दोसरा राज के कांगरेसी मुखमंतरी लोग बढ़-चढ़ के पइसा बांटे में लागल बा लोग। जोगी जी पैंतालीस लाख दिहले त छत्तीसगढ़ आ पंजाब के मुखमंतरी लोग पांच लाख बेसी देबे के कहले बा।\nअखिलेश आ उनकर चाचा त रथ जतरा में यूपी के इलाका इलाका घूमे में लाग गइल बा लोग। मायावती बहिन अबे चुप बाड़ी, बाकिर उनहूं के माथा में कवनो ना कवनो खुड़चाल जरूर चलत होई। सबसे बड़ बात ई बा मलिकार कि सभे जोगी के हरावे खातिर तैयारी में लागल बा, बाकिर केहू के पकिया उमेद नइखे कि अकेले जोगी के हरावल जा सकेला। एही से अखिलेश जादो कह देले बाड़े कि चुनाव के बाद जरूरत परल त जोगी के सगरी विरोधी लोग एक संगे होके सरकार बनाई। एकर माने त इहे भइल नू मलिकार कि अबे केहू के ई भरोसा नइखे होत कि जोगी बाबा के ऊ लोग आसानी से हरा पाई। जोगियो बाबा कम नइखन। ई लोग केतनो हड़बोंग मचावता, बाकिर आस्ते-आस्ते ऊ सगरी काम कायदे से निपटावत जा तारे। पांड़े बाबा बतावत रहुवीं कि गोरखपुर में जवन एगो मडर पुलिस वाला कइले सन, ओकरा परिवार के नौकरी आ पइसा देके जोगी जी मना लिहले। जवन दोषी पुलिस वाला रहले, ओकनी के धर-पकड़ शुरू हो गइल। एही तरे लखीमपुर खीरी में जेतना लोग मुअल, ओकरा घर-परिवार के पैंतालीस लाख रुपिया देके जोगी जी मना लिहले। जवना टेनिया पर गाड़ी से कुचरला के विरोधी लोग आरोप लगावल, ओकरा के पकड़वा के जेल भेजवा दिहले। अब ई लोग ओकरा बाप के मोदी जी के मंतरी पद से हटावे पर अड़ल बा। हो सकेला कि फूल छाप पाटी ओह लोगन के इहो बात मान के सगरी हवा निकाल देव। पांड़े बाबा कहत रहुवीं कि एगो जोगी के खिलाफ सगरी पाटी के लोग एकवट गइल बा। जोगी एह लोगन अइसन बेसी फटर फटर नइखन बोलत। ऊ चुपचाप सगरी ममिला के निपाटावत जा तारे। एही के कहल जाला मलिकार- हाथी चले बाजार, कुकुर भूंकें हजार।\nरथ जतरा पर हमरा इयाद मलिकार कि आडवानी जी भी रथ जतरा निकलले रहले। तब फूल छाप के दू गो एमपी रहले। वोह रथ जतरा के फायदा ई भइल कि दू एम वाली पाटी आज सैकड़ा एमपी के सबसे बड़ पाटी हो गइल बिया। एहू लोग के बुझात होई कि रथ जतरा से जब फूल छाप पाटी के एतना फायदा भइल त हमनियो के काहें ना निकालल जाव। एह लोगन के ई बात भुला जाता कि तब राम जी अजोध्या में मंदिर बनावे खातिर आडवानी जी रथ जतरा निकलले रहले, जवना में सगरी जात के हिन्दू एकवट गइल रहले। ई लोग के त पोलटिक्से जात पर बा।\nबड़ बड़ वीर दहाइल जास, गदहा पूछे केतना पानी\nपांड़े बाबा बिहार के खबर सुनावत रहुवीं। कहत रहुवीं कि तारापुर आ कुशेसर स्थान में असेंबली के उपचुनाव होता। साल 2020 में ललटेन छाप से गरजोरी क के कांगरेस चुनाव लड़लस। बाकिर अबकी बेर एह उपचुनाव में हकमारी के इलजाम ललटेन छाप पर लगा के इयारी तूर लिहलस। दूनू सीट पर आपन कंडिडेट खड़ा कइले बिया। दू के झगरा में तीसर लालू के बड़कू सवांग टपक परल बाड़े। एह घरी अपना भाई-माई से उनका पेपटरी बा। उहो एग जगहा से आपन कंडिडेट खड़ा कइले रहले हां। छोटकू भाई ओकरा के पटिया लिहले। अब सुने में आवता कि बड़कू आपन कंडिडेट जरूर उतरिहें, बाकिर अबे नांव ना बतइहें, जवना से केहू तूर-छटका के अपना में मिला लेव। ऊ 17 तारीख के दूनू जगहा जइहें आ अपना कंडिडेट खातिर परचार करिहें। एही के कहल जाला मलिकार- बड़ बड़ वीर दहाइल जास, गदहा पूछे केतना पानी।\nबिहार में के बा बरियार, एही बेर बुझा जाई\nबिहार में ललटेन छाप के नेता लोग सपना देखता कि दुनू सीट अबकी मिल गइल त नीतीश सरकार के पटके में देर ना लागी। हाथ छाप वाली कांगरेस का अपना कन्हैया कुमार पर भरोसा बा। नीतीश कुमार के फूल छाप के संगे अपना इयारगही पर पकिया बिसवास बा। सुने में आवता कि लालू जादो भी 20 तारीख के आवे वाला बाड़े। कन्हैया कुमार 22 के पहुंचिहें। सभे अपना जोड़-तोड़ में लागल बा। एही बेर बुझा जाई कि बिहार में बरियार के बा। कन्हैया कुमार कांगरेस के बेड़ा पार लगा पइहें कि लालू-तेजस्वी कवनो करामात क पइहें। आ कि नीतीश कुमार अपना काम-धाम से सबका पर भारी परिहें।\nबिन बिजुरी सब सूना रे भाई !\nएगो हमनी के टाइम रहे मलिकार कि ललटेन भा ढेबरी से काम चल जात रहे। गरम लागे त बांस के बेना डोला के काम चल जाव। बाकिर अब बुझाता कि ई कुल सपना के बात हो गइल। बिजुरी अइसन आदत बिगाड़ दिहलस कि अब लाइन कटे लागल बा त बुझाता कि परान निकल जाई। सुने में आवता कि बिजली घर के जरी कोयला हइए नइखे। पांच-सात घंटा बिजुरी कट जाता त तराही तराही मच जाता। लोग के अदतियो त बिगड़ गइल बा मलिकार। केहू अब दुआर पर सुतते नइखे। सांच कहीं त केहू के दुआर रहिये कहां गइल बा। किरिन डुबान होते लोग के घरे आंच बरा जाई आ सात बजे ले लोग खा-पीके के ओंघा जाई। अब त बिजुरी बिना ना पानी के मोटर चलता आ ना पंखा। अंजोर के इंतजार में लोग चूल्हा नइखे बारत। पांड़े बाबा कहत रहुवीं कि ढेर दिन अइसन ना रही। खदान में कोयला निकाले खातिर तीन पाली में काम होता। देवराई ले बिजली के हालत सुधर जाई। बाकी अगिला पाती में।


भारतीय संविधान लोकतांत्रिक मूल्यन के संघर्ष (भोजपुरी) - Decoding Dream India\nभारतीय संविधान लोकतांत्रिक मूल्यन के संघर्ष (भोजपुरी)\nFebruary 15, 2021 January 26, 2017 by Gaurav Singh\nआजादी के तुरंत बाद हमनी के जवन संविधान अपनइनीजा अउरी बाद में समयानुसार संसोधन कईल गईल ओकरा हिसाब से सही मायना में समानता प आधारित एगो लोकतांत्रिक समाज दने बढ़त बढ़त अब तक ले जाती धर्म अउरी संस्कृति के तमाम दबाव से मुक्त हो गईल चाहत रहे| स्वतंत्रता के लगभग 70 साल बाद दलित, गरीब, आदिवासी, अल्पसंख्यक अउरी औरतन के स्तिथि के कवना मापदंड से मापल जाव| एह समूह के स्तिथि के का इ कहल जा सकत बा कि हमनी व्यवस्था अउरी समाज एगो लोकतांत्रित आ उदार बा? का हमनी के कह सकत बानी जा कि हमनी के लोकतांत्रित व्यवस्था महज चुनाव तक सिमित नइखे|\nएगो अउरी मुख्य सवाल इ कि हमनी के जम्मू कश्मीर जईसन सीमावर्ती राज्य अउरी उत्तर पूर्वी राज्यन में आखिर लोकतंत्र के कईसन स्तिथि बा? समाज के पंक्ति में अंतिम व्यक्ति खातिर लोकतंत्र के का मायना बा? हमनी के लोकतंत्र साम्प्रदायिकता जईसन मसला प आपन कवन रूख आख्तियर करो एहिजो बरियार उलझन बा| धार्मिक हिंसा, जातिगत हिंसा आ नक्सलवाद जईसन समस्या प भी हमनी के लोकतंत्र काहे अझुरा जाला? लोकतंत्र अउरी धर्मनिरपेक्षता के बीच हमनी के राजनीती अउरी प्रशासन काहे सैंडविच बन जाला?\nकुछ ओझल लोकतान्त्रिक मूल्य\nअगर लोकतांत्रित व्यवस्था के वर्तमान के कुछ स्तिथि के निहारल जाव त पाइमजा कि अपना देश के नागरिक के एगो व्यापक हिस्सा आजो सामान नागरिक जईसन मूलभूत अधिकार से वंचित बा| अभी कुछ दिन पाहिले राज्यसभा टीवी प “मै भी भारत” कार्यक्रम के अंतर्गत पत्रकार श्याम सुंदर शहरीया आदिवासी के देखईले रहले| कवनो इन्सान खातिर कुछ मुलभुत आवश्यकता बा जईसे हवा, पानी आ खाना| उ आदिवासी आज भी शुद्ध पानी पिए से वंचित बा| अइसन बिल्कुल नइखे ओहिजा के ग्राउंड वाटर निचे होखे|\nओहिजा के औरत काई लागल पानी के उपरी हिस्सा के हिलोर मारिके आपन दुपट्टा मटका के मुह प लगा के पानी भरेले| आ ओही पानी के पियेला लोग| अब सोची के आजादी के लगभग 70 साल बाद भी इ दशा बा कि जवना पानी के पीएके बा ओही पानी में खड़ा होके पानी भरेला लोग| इ सब लोकतान्त्रिक मूल्य आज भी परिभाषित होखे से अछूता बा|\nआजादी के लगभग अतने लम्बा समय बाद भी हमनी के देश में आजो एगो अइसन समूह बा जवन दुनिया के सबसे बड लोकतान्त्रिक कहाए वाला देश के लोकतंत्र में विश्वास ना रखे| नक्सलवाद देश के एगो गंभीर समस्या बन चुकल बा| इहाँ तक कि भारत के पूर्व प्रधानमंत्री मनमोहन सिंह कह चुकल बाड़े कि नक्सलवाद भारत के राष्ट्रिय सुरक्षा खातिर एगो बड खतरा बा| जब भी ‘नक्सल’ शब्द कवनो आम आदमी के कान में जाला त दिमाग में आतंकवाद, गोली बन्दुक आदि के चित्र में उभरेला|\nपाहिले जब छोट रही आ नक्सल के किस्सा कहानी सुनत रही त इहे लागत रहे| सुदीप चक्रोवर्ती आपन किताब ‘रेड सन- ट्रेवल इन ए नक्सलाइट कंट्री’ के शुरुआत ही एह लाइन “Naxalbari has not died and it will never die” से कईले बाड़े| उहाँ के एह लाइन से अंदाजा लगा ली कि नक्सलवाद कतना बरियार जड़ जमा चुकल बा| खासकर रेड कोरिडोर (आँध्रप्रदेश, छत्तीसगढ़, झारखण्ड, उड़ीसा आदि) में आपन गहिराह रूप से जड़ जमा चुकल बा|काहे एगो अइसन वर्ग भी बा जवन भारत के लोकतंत्र अउरी संविधान के माने से इनकार करेला जवना के नक्सली कहल जाला|\nSee also भारत में किसान आत्महत्या के मूल वजह (भोजपुरी)\nएकरा अलावां आए दिन कबो धर्म के आधार प हिंसात्मक आचरण देखे के मिलेला त कबो जाती के नाम प भेदभाव आ हिंसा| इ सब अइसन लोकतान्त्रिक मूल्य ह जवना प विमर्श अउरी संघर्ष होखे के बाकी बा| भारत में एगो हिस्सा आज भी बा जवन जाती के आधार प पंचायत के पैरोकारी करेला| युवा-युवतीयन के मनचाहा शादी प सख्ती से पाबन्दी लगावे ला जवना के ‘खाप पंचायत’ के नाम से जानल जाला| पश्चिमी उत्तर प्रदेश अउरी हरियाना में सघन एह समस्या के मुखालफत करे वाला बहुत कम लोग बा|\nइ सब चीज सीधा सीधा भारतीय संविधान के अवहेलना करेला आ समान्तर न्यायपालिका चलावेला| इ लोकतंत्र खातिर आ भारतीय संविधान खातिर बेहद खतरनाक बा| एकरा अलावां वर्तमान के राजनितिक व्यवस्था वोट बैंक के चाह में मुस्लिम समुदाय के अधिकार के बहाने संविधान अउरी लोकतंत्र के धज्जी उडावेला| अफ़सोस के बात इ बाद कि एक देश होखला के बावजूद पूरा देश में आज भी एक कानून नइखे जवन सभे प लागू हो सके|\nधर्म के आजादी के नाम प निरंतर संविधान के अपमान भईल बा| मुस्लिम पर्सनल लॉ बोर्ड आज भी ‘यूनिफार्म सिविल कोड’ के मुखालफत करेला| जबकी सच्चाई इ बा कि मुस्लिम समुदाय के निरंतर गिरत स्तिथि के एगो कारण इहो रहल बा कि औरत बहुत ज्यादा सशक्त नइखे हो पाइल| आज भी विवाह, तलाक से लेके सम्पति प हक़ के फैसला हमनी से न्यायपालिक ना ले पावेला आ संविधान आपन उपस्तिथि ना दर्ज करवा पावेला|\nजब देश एक बा त एक कानून होखे के चाही, एक झंडा होखे के चाही आ एक संविधान होखे के चाही| असली समानता तबे आइल जब कानून, झंडा आ संविधान एक होई आ देश के हर नागरिक प समान रूप से लागू होई| कश्मीर भारत के हिस्सा होखला के बावजूद भी ओकर आपन संविधान बा| ओही कश्मीर जवना खातिर श्यामा प्रसाद मुखर्जी आपन बलिदान दिहले रहले| एह सब मूल्यन प अभी संघर्ष बाकी बा|\nसैंविधानिक मूल्य बनाम परंपरागत सिधांत\nदेश में एकबे फिर बहस लाइमलाइट में बा कि, का हमनी के सामाजिक परंपरान से सैंविधानिक अधिकारन से टकराव हो रहल बा? का जाती, धर्म आ लिंग के भेद हर इंसान के मिलल सैंविधानिक अधिकारन के खातिर चुनौती बन रहल बा? पिछले कवगो अइसन दिन आइल जब आदालत के एह बात के इयाद दिवावे के परल कि हमनी के संस्कार सैवधानिक मुल्यन प भारी पड़ रहल बा| चाहे बात सबरीमाला मंदिरन में महीलान के प्रवेश के मामला होखे, दरागाहन प मुस्लिम महीलान के प्रवेश के मामला होखे, तमिलनाडु में मंदिरन खातिर पुजारी चुने के परम्परा होखे आ चाहे तमिलनाडु के खेती वाला त्यौहार पोंगल प जल्लीकट्टू खेल प रोक हटावे के विचार होखे| समाज अउरी संविधान के विरोधाभास के संविधान सभा के अध्यक्ष डॉ भीमराव आंबेडकर पहिलही एह बात के सचेत कईले रहले|\nएह बात के प्रमाण उहाँ के संविधान सभा वाला समापन भाषण में मिलेला| उहाँ के कहले रहनी कि “26 जनवरी 1950 के हमनी के विरोधाभासी जीवन में प्रवेश करे जा रहल बानी जा| हमनी के राजनीती में समानता होई अउरी सामाजिक आ आर्थिक जीवन में असमानता, राजनीती में हमनी एगो व्यक्ति, एगो वोट आ हर वोट के सामान मूल्य के सिधांत प चलब जा, लेकिन आपन सामाजिक आ आर्थिक जीवन में हमनी के सामाजिक अउरी आर्थिक ढांचान के कारन हर व्यक्ति के एक मूल्य के सिधांत के नकारत होइहे”| उहाँ के तब सचेत भी कईनी कि हमनी के जतना जल्दी हो सके एह विरोधाभास के समाप्त करे के कोई ना त जे भी लोग एह असमानता से पीड़ित बा उ एह राजनितिक प्रजातंत्र के उखाड़ फेकी, जवना के संविधान सभा बड़ा परिश्रम से खड़ा कईले बा|\nअमेरिकी संविधान से प्रभावित होकर के भारतीय संविधान के एगो सुंदर उद्देशिका तईयार कईल गईल जवन संविधान के एगो सार के रूप में देखल जाला| “हम, भारत के लोग, भारत को एक संपूर्ण प्रभुत्वसंपन्न समाजवादी पंथनिरपेक्ष लोकतंत्रात्मक गणराज्य बनाने के लिए, तथा उसके समस्त नागरिकों को: सामाजिक, आर्थिक और राजनैतिक न्याय, विचार, अभिव्यक्ति, विश्वास, धर्म और उपासना की स्वतंत्रता, प्रतिष्ठा और अवसर की समता, प्राप्त कराने के लिए तथा उन सबमें, व्यक्ति की गरिमा और राष्ट्र की एकता और अखंडता सुनिश्चित कराने वाली, बंधुता बढ़ाने के लिए, दृढ़ संकल्प होकर अपनी संविधानसभा में आज तारीख 26 नवम्बर 1949 ईस्वी (मिति माघशीर्ष शुक्ल सप्तमी, संवत दो हजार छह विक्रमी) को एतद् द्वारा इस संविधान को अंगीकृत, अधिनियमित और आत्मार्पित करते हैं|” एहिजा से शुरू भईल सफ़र, एह लम्बा दौर में गंभीर मुश्किलन के सामना कईलस अउरी वक्त के कसौटी प खरा उतरल| लेकिन जवन अंतर्विरोध जनमल उ आज भी एगो बड चुनौती बनके हमनी के सामने बा|\nसबसे पहिला मूल्य राजनितिक समानता के बात कईल जाव| राजस्थान अउरी हरियाणा जईसन राज्यन में स्थानीय स्तर प चुनाव लडे खातिर एगो पैमाना इ तय भईल कि जे आठवी आ दसवी पास होई उहे चुनाव लड़ सकी| संविधान के आधार प फैसला देवे वाला न्यायपालिका एकरा के सही ठहरावत बा लेकिन उहे संविधान राजनितिक समानता भी सुनिश्चित करेला| एह मापदंड के आईला से औरतन के एगो बड समूह चुनाव लडे से वंचित रही जाई| कहीं ना कही एकरा में विरोधाभास जरूर बा जवना के दूर कईल बहुत जरूरी बा| हमनी के भारतीय सविधान एही मुल्यन के संघर्ष के परिणाम बा| हमनी के संविधान के ख़ास बात एगो इ बा कि इ कोई प थोपल नइखे गईल| बल्कि एकरा में समय के अनुसार संसोधन के स्थान दिहल गईल बा जवन कि एगो असली लोकतंत्र के दर्शावेला| एकरे परिणामस्वरुप आजादी के बाद से आज तक 100 से ज्यादा संसोधन कईल जा चुकल बा| जब जब जरूरत पडल बा ओह प बाकायदा बहस भईल बा फिर संसोधन भईल बा|\nअसही संविधान के दूसरा मूल्य लैंगिक समानता के लेवल जा सकत बा| ऊपर देवल उदहारण ना सिर्फ राजनितिक समानता के चुनौती देला बल्कि लैंगिक समानता के भी बराबर रूप से चुनौती देला| एकरा अलावां दूसरा मामला हिन्दू धर्म के औरतन के सबरीमाला मंदिर में प्रवेश वर्जित बा| हालाँकि इ मामला अभी न्यायलय में विचाराधीन बा लेकिन सुनवाई के समय कोर्ट एह बात के मंदिर प्रशासन से पूछ रहल बिया कि का महीलान के भेदभाव के एह प्रक्रिया के जारी रखल जा सकेला? असही मुस्लिम धर्म के औरतन के मुंबई के दरागाहन में जाए के मनाही रहे|\nबड़ा ही अजीबो-गरीब तर्क देके आपन बात रखले रहे| हालाँकि न्यायलय महीलान के अधिकार के पक्ष में आपन फैसला सुनइलस लेकिन जवाब में कोर्ट प धार्मिक स्वतंत्रता के उल्लंघन के आरोप भी लोग लगावालास| एकरा में आपन रोटी सके में राजनीती भी पीछे नइखे रहल| इहाँ तक कि शाहबानू केस में जब सुप्रीम कोर्ट शाहबानू के पक्ष में आपन फैसला सुनईलस तब सरकार राजनितिक फायदा खातिर धर्म के ठेकेदार लोगन के प्रभाव में लउकल|\nहमनी के भारतीय संस्कृति में ही संविधान के आत्मा समाहित रहल बिया| औपनिवेशिक काल से पाहिले भारत के संस्कृति में समानता शब्द समाहित रहे| सामाजिक दुराचार भी ना रहे| लैंगिक समानता से लेके राजनितिक, आर्थिक, सामाजिक अउरी सांकृतिक समानता रहे| पाहिले भारत में पुरुष आ महिला बराबर रहे| शादी विवाह करे के स्वतंत्रता रहे| लेकिन जब से भारत प मुगलन के आक्रमण भईल तब से कुरितीन के शुरुआत शुरू हो गईल| मुगलन के आक्रमण से भारत में पर्दा प्रथा, जौहर प्रथा आदि जईसन कुरितींन के शुरुआत भईल| ओकरा बाद औपनिवेशिक काल में स्तिथि अउरी बर्बर भईल|\nएही औपनिवेशिक काल के ख़त्म भईला के बाद एगो अइसन किताब के रचना कईल गईल जवन हमनी के पुरान समानता के वापस ला सको| लेकिन दुर्भाग्य के बात इ बा कि समय के साथे मतलब बदलत चल गईल अउरी राजनितिक पक्ष वोट खातिर हावी होखे लागल बा| एही सब कुरितीन के खिलाफ संघर्ष करके लोकतान्त्रिक मूल्य के स्थापना कईल ही एह किताब के मूल्य उद्देश्य बा जवन औपनिवेशवाद के चलते बर्बाद हो गईल बा जवना के हमनी के संविधान कहिनाजा|